ЯНГИ ДУНЁ » Blog Archive » Мен нима дейман-у, қўбизим нима дейди\nБу ҳолатни халқимиз “Бўш қоп тик турмайди” деб ҳам тушунтиради.\nДавлат ҳам шундай. Давлат Конституцияси ва қонунлари нохолис, айёр, порахўр, қароқчи, саводсиз, ғаразли, бировларнинг буюртмаси билан иш кўрувчи лавозимли шахслар қўлига тушиб қолса, давлат ҳам бир халта гўшт ёки икки букчайган қарияга айланади.\nКонституция амалда бўлса, қонунлар адолатли ишласагина мамлакат ривожланади, одамлар бахтли яшайди, Гулнора Каримовага ўхшаганлар халқни таламайди, президент ёлғон гапирмайди.\nИлҳом Шералиев Гулшан Қараева устидан қўзғатган жиноий иш ЎзР ЖПКнинг 322-моддаси (Жиноят ишини қўзғатиш сабаблари ва асослари)нинг 3)-банди [Оммавий ахборот воситалари берган хабарлар]га асосланиб, яъни интернет-сайтдан олиниб қўзғатилган. Ушбу мақола ҳам бир неча ўзбекзабон интернет-сайтларда чоп этилишига ишонаман. ЎзР ЖПКнинг 345-моддасига асосан Илҳом Шералиевга нисбатан 139-модда бўйича Қарши шаҳар ИИБнинг терговчиси, 209-модда бўйича эса шу шаҳар прокуратурасининг терговчиси жиноий иш қўзғатишлари лозим. Одатда, бир шахсга нисбатан қўзғатилган ишлар турли идоралар томонидан қўзғатилган бўлса, уларни шу идораларнинг бири бирлаштириши мумкин. Мазкур ишда бу ҳаракатни прокуратура амалга оширади. Бу иш тўлақонли ЖИНОИЙ ИШ бўлади, чунки 209-модданинг диспозициясида “шундай ҳаракатлар учун маъмурий жазо қўлланилганидан кейин содир этилган бўлса” деган шарт йўқ. Кўрамиз, қўзғатишадими-йўқми? Агар айбсиз Гулшан Қараевага қарши ноқонуний жиноий ишни назорат қилган прокуратура уни судга йўллаган экан, шу орган ҳақиқатан жиноят содир этган Илҳом Шералиев устидан жиноий иш очмаса, у ҳолда бу ҳолат ҳукумат ҳуқуқбонга қарши қасддан репрессия (қатағон) уюштираётгани аён бўлади-қолади. Бу ҳолда эса, Гулшан Қараева тўғридан-тўғри БМТнинг Инсон ҳуқуқлари қўмитаси (ИҲҚ)га мурожаат қилиши мумкин. Гарчи суд бўлмаса ҳам. Эшитишимиз бўйича Ўзбекистоннинг биринчи ва асосий ҳуқуқбони Акмал Саидов 2013 йил апрель ойида ҳукуматнинг мамлакатда инсон ҳуқуқлари вазиятига бағишланган ҳисоботини қўлтиқлаб, уни БМТнинг ИҲҚ аъзолари олдида ҳимоя қилиш учун Женева (ёки Нью-Йорк)га олиб жўнар эмиш.\nБироқ судья бу процессуал ҳарактларнинг бирортасини ҳам қилган эмас ва, демак, у: 1) ЎзР ЖПКнинг 396, 401 ва 83-чи моддаларини ҳам ҳурмат қилмайди ва 2) Илҳом Шералиев билан жиноий тил топишган. Қонун бўйича у жиноий ишни ЎзР ЖПКнинг 396-моддаси асосида текшираётган пайтда суд жараёни ҳали бошланмаган бўлади. Шу модда талаби бўйича у айбланувчи айбсиз эканини аниқласа, уни оқлайди ва бу ҳақда 401-модданинг 3-қисмига асосан айбланувчига ХАБАР БЕРИШИ КЕРАК.\nМазкур мақола 1 декабрь куни ёзилмоқда, Ўзбекистон билан муттасил алоқадамиз, бироқ Гулшан Қараева ҳанузгача оқлов қоғозини олган эмас. Билмадим, судья нимани кутаяпти: Илҳом Шералиев устидан очилиши муқаррар бўлган жиноий ишни прокуратура бекитиши учун амнистияни кутмоқдами?\nЁки Гулшанни судга обкелтириб оқлов қоғозини ўз қўли билан топширмоқчими? Балки қасдма-қасдга, «нима бўлса бўлди» деган принципга кўра Гулшанни суд қилмоқчими?\nНима бўлганда ҳам бу судья ноқонунийлиги кундай равшан бўлган жиноий ишни ўз ишюритувига олгач, уни ўрганиш муддати ўтган бўлса-да, қонун талабларини беҳаёларча бузаётир ва, демак, жиноят содир этаётир.\nPublished on december 2, 2012 · Filed under: Толиб Ёқубов;\nOne Response to “Мен нима дейман-у, қўбизим нима дейди”\nAxmad hoji Xorazmiy said on december 2nd, 2012 at 1:08 f m\nМухтарам Толиб ака.\nСиз ёзган мақолаларни ўқиб хузурланади одам.\nҚани эди бошқа олимлар ҳам сизга ўхшаб ёзсалар.


Метрология ҳақида тушунча » Metrologiya » Referat » Referat | Haqida\nAsosiy / ReferatMetrologiya Метрология ҳақида тушунча\n1.\tМетрология ўлчашлар ҳақидаги фан.\n2.\tМетрология тарихи ҳақида.\n3.\tМетрология ҳақида қонун.\n4.\tМетрология ҳақида умумий қоидалар.\n5.\tМетрология буйича фаолиятнинг давлат бошқаруви.\n6.\tЎзбекистон Республикаси метрологик хизмати.\n7.\tДавлат метрологик назорати.\n8.\tМетрологик назорат турлари.\nМетрология ўлчаш билан боғлиқ ҳолда, бир қанча муаммоларни қамраб олади. Қадимги юнон тилидан таржима қилганда «метро»- ўлчов, «логос»- нутқ, сўз, ўрганиш ёки фан деган маънони англатади. Яъни метрология ўлчовни ўрганиш демакдир. Метрология бу ўлчашлар, зарур бўлган аниқлиқни олиш усуллари ва уларни умумлаштириш ҳақидаги фандир.\nЎлчашга бўлган талаб қадим замонларда пайдо бўлган. Олдинги асрлардан бизнинг асримизгача етиб келган ўлчов бирлиги қимматбаҳо тош – карат, қадимги тил билан айтганда «ловия» деган маънони англатади, аптека тарозилари бирлиги-гран, бу лотин, француз ва инглиз тилларида «буғдой» деган маънони билдиради. Кўпгина ўлчовлар антропометрик келиб чиқишига, ёки инсоннинг маълум меҳнат фаолияти билан боғлиқ бўлади. Масалан: «қарич» бу очилган бош ва кичкина бармоқлар оралиғидаги масофани, «тирсак» тирсакдан ўрта бармоқнинг охирги қисмигача бўлган масофани билдиради. Қадимги келиб чиқишларга кўра табиий ўлчовлар ҳам бўЎлади. Шулардан вақт ўлчов бирлиги бўлиб, маҳаллий тарқалишга эга эканлиги аниқланган. Қадимги Вавилонда антропометрик кузатишлар асосида йил, ой, соат аниқланди. Ер ўз ўқи атрофида айланишига асосан ўрта даврининг 1/86400 қисмига кўра «секунда» номини олди. Шулар қаторида инсонлар қиймат тушунчаси деб номланган модда ўлчови ва ўлчов бирлиги ҳақида тушунчага эга бўлишди. Вавилонда II асрда вақт «Мина»да ўлчанган. 500 гр сувнинг сув соатларидан оқиб ўтадиган вақти минага тенглаштирилган. Кейинчалик мина қисқариб биз учун таниш бўлган минутага айланди.Вақт ўтиши билан сувли соатлар қумли соатларга кейинчалик эса янада мураккаброқ маятникли механизмларга алмаштирилди.\nҚадимги Японияда ўзига хос стандарт мавжуд бўлган, у-циновка (татами)- бўйра. Уларнинг ўлчамлари энг бўйи баланд японнинг ўлчамларига мос келади: хона - уч татами, уй йигирма татамили. Татамини вертикал қўйганда эшикнинг ўлчамлари келиб чиқади.\nМиср эўромлари қўрилган ҳарсанг тошлар бир хил ўлчамда эканлиги, қадим-қадимда ҳам одамлар стандарт ўлчамларга эҳтиёж сезганликларидан далолат беради. Қадимги иморатлар қурилган ғиштлар ўлчамлари ҳам бир хиллиги маълум бир ўлчовлар мавжудлигини кўрсатади. Узбекистонда қуйидагича оғирлик ўлчовлари: қадоқ (400г), чакса (6кг), пуд (16кг), ботмон (10 пуд), даҳсар (11 пуд); узунлик ўлчамлари: ўнлик (бармоқ қалинлиги-2 смгача), қарич (очилган қўл бармоқларининг бош бармоғидан жимилдоқгача бўлган масофа- 23см) кабилар мавжуд бўлган.\nМетрологик хизматлар қадимги асрда ҳам, ўрта асрда ҳам бўлмаган. Лекин черков ва монастирларда ўлчов намуналарининг қўлланилиши ва уларнинг сақланиши, шунингдек ўлчов воситаларининг йиллик текширилиши ҳақидаги фикрлар мавжуд. Лекин савдо сотиқнинг ва ташқи иқтисодий алоқаларнинг кенгайиши ўлчашни аниқлаш билан бирга ўлчов унификацияларининг янада аниқроқ бўлишлари талаб қилинди. Ўнлик асосда ўлчамли системани қўриш ғояси XVII асрда яшаган француз физик-астрономи Г.Мутомга тегишли. Францияда феодаллар Ўзларининг хусусий Ўлчашлари, божхоналарни сақлаш, солиқ олиш, ўлчаш системали рационал сақлаш ҳуқуқига эга эдилар. 1790 йилда Францияда ўлчашлар системалари реформаси ҳақида декрет қабул қилинди ва Париж Фан Академиясига мос таклифларни ишлаб чиқиш топширилди.Ташкил этилган комиссия аъзоси Лаплас ер меридианининг 40 млн. дан 1 қисмини ташкил қилувчи бирликни таклиф қилди. Шу бирликка асосан “метро” ҳамма системалар асосини ташкил қилди. Метрик номини олган, ҳажм бирлиги - бир метр куб- литр, масса бирлиги - килограмм -4 градус ҳароратда 1 куб тоза сув массасига, майдон бирлиги сифатида метр квадрат қабул қилинди. Метрик система бошланишида ҳалқаро система деб уйланган. Унинг бирлиги ҳеч қайси миллий бирликларга мос келмаган, аксинча бу бирликлар ўлик тилдан олинган деган иборалар юрарди. Охириги 200 йилда метрологиянинг ривожланиши бир неча этапларга бўлинади. Биринчи этап 19 асрдни ўз ичига олади. Бу даврда метрологик фаолиятнинг марказлашиши ва ҳалқаро метрологик орган ишларини рус олимлари бошлаши характерлидир 1842 йилда Петропавловск қалъасида маҳсус бўлимида Россияда биринчи марказлаштирилган метрологик ва текшириш хонаси очилди. Бу ерда ташкил қилинган эталонлар ва уларнинг нусхалари, чет давлат ўлчов намуналари сақланган.\nД.И.Менделеев метрология учун жуда кўп ишларни амалга оширган. Шу сабабли 1892-1917 йилларни метрологиянинг ривожланишида Менделеев этапи дейилади. Метрик системада учинчи этапнинг бошланиши иккинчи жаҳон урушигача бўлган даврни ўз ичига олади.\nЎзбекистонда «Метрология ҳақида»ги қонун 1993 йил 28 декабрда Олий Кенгаш томонидан қабул қилинди. Қонун беш бўлимдан ташкил топади. Биринчи бўлимда умумий қоидалар акс эттирилган. Метрология ҳақидаги асосий тушунчалар: метрология ўлчовлари ҳақидаги фан, ўлчов воситалари, бирлик эталони, давлат эталони, метрологик хизмат, давлат метрологик назорати, ўлчов воситаларини текшириш кирган. Иккинчи бўлимда метрология бўйича фаолиятни давлат бошқаруви амалга ошириши ҳақида сўз юритилган. Бу фаолиятни Ўзбекистон Республикаси Вазирлар маҳкамаси қошидаги сертификация, метрология ва стандартлаш бўйича Ўзбек давлат маркази «Ўзбекстандарт» амалга оширади. «Ўзбекстандарт» ваколатига қуйидагилар киради:\n•\tметрология бўйича минтақалараро ва тармоқлараро фаолиятни мувофиқлаштириш;\n•\tбирликларнинг эталонини яратиш, тасдиқлаш, сақлаш ва қўллаш қоидаларини белгилаш;\n•\tЎлчов воситалари, услуб ва натижаларига умумий метрологик талабларни аниқлаш;\n•\tдавлат метрологик назоратини амалга ошириш;\n•\tметрология сохасида илмий ва техник кадрларни тайерлаш.\nУчинчи бўлим. Ўзбекистон Республикаси метрологик хизмати.\nМетрологик хизмат давлат метрологик хизмати ва юридик шахсларнинг метрологик хизматидан ташкил топган. Давлат метрологик хизматидан Қорақалпоғистон Республикаси, вилоятлар ва Тошкент шахар метрологик хизмат органлари киради. Давлат метрологик хизмати органлари метрологик норма ва қоидаларни риоя қилинишини назорат қиладилар. Давлат метрологик назорати объекти сифатида:\n•\tўлчов воситалари;\n•\tматериал ва моддаларнинг таркиби ва хоссаларининг стандарт намуналари;\n•\tўлчов ахбороти системалари;\n•\tўлчовларни ўтқазиш услублари;\n•\tметрология норма ва қоидалари кўзда тутилган.\nТўртинчи бўлим. Давлат метрологик назорати.\nБу назорат тури қуйидагиларни қамраган:\n•\tсоғлиқни сақлаш, ветеринария, ташқи муҳит муҳофазаси;\n•\tмоддий бойлик ва энергетик ресурслар ҳисоби;\n•\tтижорат, божхона, почта ва солиқ операцияларини ўтказиш;\n•\tтоксик тез ёнар, портловчи ва радиоактив моддаларни сақлаш, ташиш ва йуқотиш;\n•\tдавлат мудофаасини таъминлаш;\n•\tмеҳнат муҳофазасини ва транспорт ҳаракати муҳофазасини таъминлаш;\n•\tсертификацияланган маҳсулот сифатини таъминлаш;\n•\tгидрометрологик ва геофизик ишларни;\n•\tўлчов воситаларини давлат текшируви, таъмири ва метрололик аттестациясини ўтказиш;\n•\tҳалкаро ва миллий спорт рекордларини қайд қилиш ва бошқалар.\nБешинчи булим. Давлат метрологик назоратини амалга ошириш усуллари.\nНазорат қуйидаги шаклда амалга оширилади:\n•\tўлчов воситалари синови;\n•\tўлчов воситаларининг текшируви;\n•\tўлчов воситаларини яратиш, текшириш, таъмирлаш ва сотиш ҳуқуқини берадиган юридик ва жисмоний шахсларга лицензия ва аккредитация бериш;\n•\tўлчов воситалари ҳолатини, ўлчовларнинг бажариш услубини метрология қоидаларига риоя қилинишини текшириш.\nЎздавстандарт қарорига асосан керак бўлганда бошқа назорат турлари киритилиши мумкин.\n•\tБ.Э.Мухаммедов «Метрология, технологик параметрларни Ўлчаш усуллари ва\nTeglar: метрологик 1203а1179ида ўлчов бўлган давлат бирлиги •ўлчов метрология 1203а1179идаги амалга билан назорати ташкил назорат са1179лаш хизмати Давлат 1178адимги воситалари 1203ам


Каттақўрғон шаҳридаги чиқинди полигони атрофидаги муаммолар мутасаддилар эътиборидан четда(ми)?\nЖамият 20:29 / 14.02.2019 8736\nKun.uz таҳририятига Самарқанд вилояти Каттақўрғон туманидаги «Дўстлик» маҳалласи аҳолисидан мурожаат келиб тушди.\n«Биз Каттақўрғон тумани, «Дўстлик» МФЙ, Қозоқовул қишлоғи аҳолиси яшаб турган уйимиз яқинидаги чиқиндихона туфайли азият чекмоқдамиз. Чиқиндихона Каттақўрғон сув омборига қуйиладиган кириш каналининг чап қирғоғида жойлашган. Майдони 31 гектар. Бу ерга тўкиладиган чиқиндилар канал сувини ифлослантиради. Шу сувдан сув омбори атрофида яшовчи одамлар истеъмол килишади. Шу майдоннинг бир қисмида сунъий кўлда балиқ етиштирилади. Балиқларнинг асосий озуқаси ҳам шу чиқиндилар. 2018 йил атроф-муҳитни муҳофаза қилиш қўмитаси вакили келиб, чиқиндихона бошқа ерга кўчирилишини айтган эди. Аммо бундай бўлмади. Чиқиндихонага уй ҳайвонларининг жасадлари ҳам ташлаб кетилади. Бизнинг болаларимиз шу ердан ўтиб мактабга қатнашади. Турли касалликлар тарқалиши хавфи бор», – дейилади мурожаатда.\nУшбу мурожаатни жойига бориб ўргандик ва Каттақўрғон шаҳридаги чиқинди полигонини кўздан кечирдик. Маҳалла аҳолиси билан суҳбатлашиб, уларнинг эътирозларини тингладик.\n«Чиқиндихона яқинида истиқомат қиламиз. Шамолда ҳовлимиз чиқиндига тўлади. Айниқса, ёз кунларида бу ернинг ҳидига чидаб бўлмайди. Шу атрофдаги аҳоли шундай ҳолатда яшашга мажбур. Бу масаладаги мурожаатларимиз мутасаддилар томонидан эътиборсиз қолмоқда», – дейди Гулбаҳор Қиличева.\nЎрганишимиз давомида маълум бўлишича, чиқинди полигони Каттақўрғон шаҳар балансида туради, унинг атрофида яшайдиган аҳоли ва ҳудуд Каттақўрғон туманига қарайди.\n2005 йилгача чиқинди полигони жойлашган ер «Қурилиш материаллари заводи» очиқ турдаги ҳиссадорлик жамиятига тегишли бўлган. Каттақўрғон шаҳар ҳокимининг 2005 йил 24 мартдаги қарори билан бу ер майдони шаҳар коммунал фойдаланиш бошқармасига берилган ва чиқинди полигони ташкил этилган.\nЧиқинди полигонини кўздан кечирганимизда, ҳақиқатан ҳолат ачинарли эканлигига гувоҳ бўлдик. 32 гектарга яқин ҳудудни эгаллаган чиқиндихона санитария меъёр ва талабларига умуман жавоб бермайди. Чиқиндихонага аҳоли яшайдиган уйлар шундоққина ёнида жойлашган. Баланд тўсиқлар билан ўралмаган. Шамолда аҳоли хонадонлари чиқиндиларга тўлади. Қишлоқ кўчалари ҳам шамол учирган ва тўкилган чиқиндиларга тўлган. Чиқинди полигони яқинида Каттақўрғон сув омборининг кириш канали оқиб ўтади. Шамолда каналдаги сув ҳам чиқиндилардан «бенасиб» қолмайди.\n«Ушбу чиқинди полигонига бир кунда Каттақўрғон шаҳридан 70-80 тонна чиқинди олиб чиқилиб, тўкилади. Бу ерда чиқиндихона ташкил этилганда атрофда аҳоли хонадонлари бўлмаган. Кейинчалик аҳоли бу ерга ноқонуний равишда уйлар қуриб олган. Белгиланган меъёрлар бўйича чиқинди полигони муҳофаза ҳудуди 500 метр бўлиши керак ва аҳоли хонадонлари ҳам шунча масофада узоқликда жойлашган бўлиши керак. Унинг ёнидаги кўлга бир фуқаро томонидан балиқ кўпайтириш учун увилдириқлар ташланган. Аммо бу натижа бермаган ва ҳозир бу ерда балиқ боқилмаган», – дейди Каттақўрғон шаҳар «Тоза ҳудуд» ДУК назоратчиси Шуҳрат Худоёров.\nБу масала юзасидан вилоят экология ва атроф-муҳитни муҳофаза қилиш бошқармаси Каттақўрғон шаҳар вакиллиги Олим Султоновдан изоҳ сўрадик. Мутасадди бу ерга яқинда ишга ўтганини, мазкур ҳолат юзасидан ҳеч қандай маълумотга эмаслигини билдирди.\nЧиқинди полигонидаги антисанитария ҳолатлари юзасидан Каттақўрғон шаҳар давлат санитария эпидемиология назорат маркази бош шифокори Иброҳим Жумаев билан суҳбатлашдик.\n«Эътирозларингиз ўринли. Ҳақиқатан ҳам чиқиндихона полигони белгиланган меъёрлар асосида баланд тўсиқлар билан ўралган бўлиши керак. Бу ҳудудда белгиланган тартиб ва меъёрларга жавоб бермайди. Ҳаммаси маблағга боғлиқ. Аҳоли хонадонлари чиқиндихонадан камида 500 метр узоқликда бўлиши лозим. Биз ваколатимиз доирасида барча чора-тадбирларни амалга оширмоқдамиз», – дейди И.Жумаев.\nАҳоли хонадонлари чиқинди полигонидан 500 метр узоқликда жойлашиши лозим бўлса, ҳақиқатан ҳам уйлар ноқонуний қурилганми?\nАҳоли билан суҳбатлашганимизда айримлари ҳақиқатан ҳам ерни қайси бир фермердан сотиб олиб, уй қурганини, энди кадастр ҳужжатларини тайёрлаётганини очиқ айтган бўлса, айримлари 2005 йилда бу ерга кўчиб келганини, у вақти бу ерда чиқиндихона бўлмаганлигини таъкидлайди.\nУшбу ҳолатга ойдинлик киритиш мақсадида Самарқанд вилоят ер тузиш ва кўчмас мулк кадастри давлат корхонасининг Каттақўрғон тумани филиали мутасаддилари билан учрашдик.\nБиз билан суҳбатда ўзини исм-фамилиясини очиқлашни истамаган филиал мутахассиси чиқинди полигони яқинидаги уйларнинг айримларининг ҳужжатлари борлиги, айримлариники йўқлигини билдирди. Аниқ рақам ва маълумотлар олишнинг имкони бўлмади.\nЎрганиш давомида маълум бўлишича, Каттақўрғон шаҳрида жойлашган чиқиндихона билан боғлиқ муаммолар йиғилиб қолган. Бу эса мазкур муаммо мутасаддилар эътиборидан четда қолаётганини кўрсатиб турибди. Акс ҳолда муаммолар бунчалик тўпланиб қолмасди.\nKun.uz ушбу муаммоларнинг ижобий ҳал этилиши юзасидан воқеалар ривожини кузатиб боради ва бу мавзуга яна қайтади.


Сўғдда йирик корхоналар иши тўхтади\nСўнгги пайтларда “Востокредмет” давлат корхонасида иш кунлари қисқартирилган - бу корхонада ишчилар аввалгидек ҳафтасига беш кун эмас, балки уч кун ишламоқдалар.\nСўғд вилоятидаги Зарафшон, Конимансур ва Чоруҳдарон тоғ-кон комбинатлари каби йирик корхоналар ишининг тўхташи глобал молиявий бўҳроннинг тожик саноатига салбий таъсири ўлароқ баҳоланмоқда.\nСўғд вилоятидаги саноат корхоналари вакилларининг айтишларича, глобал инқироз Тожикистон иқтисодиётига салбий таъсирини кўрсата бошлаган. Вилоятдаги саноат корхоналарида иқтисодий ўсиш суръати пасайиб бормоқда.\nСўғддаги Конимансур тоғ-кон комбинатининг 45 фоиз акциясини Қозоғистоннинг “Казцинк” ҳиссадорлик жамияти сотиб олган. Мазкур жамият раиси Нурлан Алимбетовга кўра, корхона ишлаб чиқараётган қўрғошин ва кумуш нархи икки фоизга тушиб кетган.\n- 2008 йил бошларида кумуш нархи ўн етти ярим доллар эди. Бугун унинг нархи тўққизу ўндан уч долларни ташкил этмоқда. Биз олган сўнгги маълумотлар ҳам қувонарли эмас. Нархлар пасайиб бораверади. Умидимиз Жаҳондаги етакчи сармоядорлардан эди. Афсуски, улар бу йўналишда зарур чора-тадбирларни кўришмади. Шу боис ҳам корхона фаолиятини тўхтатишга мажбур бўлдик, дейди Нурлан Алимбеков.\nВилоятда жойлашган яна бир корхона – “Заря востока” нодир металлар комбинатида ҳам худди шундай аҳвол вужудга келган. Комбинат аввалига маҳсулот ишлаб чиқаришни 40 фоизга камайтиришга, кейинчалик эса ишини умуман тўхтатишга мажбур бўлган.\nСўғддаги энг йирик атом заводи - “Востокредмет” давлат корхонаси бош директор ўринбосари Шавкат Бобожоновнинг фикрича эса ҳудуддаги саноат корхоналари ишидаги оқсашларни глобал инқирозга боғлаш тўғри эмас.\n- Ҳозирги инқироз вилоят иқтисодиётида бевосита акс этаяпти, дейиш ўринсиз. Конимансур ва Чоруҳдарон комбинатлари ҳам шулар жумласидан. Зеро, бу корхоналарда ишлаб чиқарилаётган маҳсулот денгиздан бир томчи, холос.\nМазкур корхоналарда ишлаб чиқариш суръати пасайганлиги ёки умуман тўхтаб қолганлигини фақат бир нарса билан изоҳлаш мумкин - бу хом ашё етишмовчилиги, ишлаб чиқарилаётган маҳсулотлари эса жаҳон бозори талабларига жавоб бермаслиги билан боғлиқ, дейди Шавкат Бобожонов.\nАйни пайтда Сўғд вилояти раиси Қоҳир Расулзода глобал инқироз вилоят иқтисодиётига бошқа томондан салбий таъсир қилганини қайд этади.\n- Яширишнинг ҳожати йўқ. Вилоят бюджетининг асосий қисми Россияда меҳнат қилаётган ватандошларимиз жўнатаётган маблағ туфайли шаклланарди. Жорий йилнинг тўрт ойи давомида мардикорлар 30 миллион доллар маблағ юборишди. 2008 йилда эса бу кўрсаткич қарийб 90 миллион долларни ташкил этган эди.\nЭндиликда мана шу етишмовчилик ўрнини қоплаш йўлини излаяпмиз. Бу, биринчи навбатда, қишлоқ хўжалиги маҳсулотларини кўпроқ етиштиришга қаратилган дастурдир. Мазкур дастур асосида инқироз сабаб Россиядан қайтиб келаётган мардикорларни қишлоқ хўжалиги соҳасига жалб қилиш кўзда тутилган, дейди вилоят раиси.\nРасмий маълумотларга кўра, жорий йил тўрт ойи давомида вилоятдаги 40 та йирик саноат корхонасидан 38 таси иши тўхтаган. Кичик корхоналар эса қиш даврида электр энергияси тақчиллиги туфайли ишини тўхтатганидан буён ўз фаолиятини бошламаган.


By IxlosOrg on 02/22/2020 ДАРД ВА ДАВО МАҚОЛАЛАР\nГуноҳ банданинг ўзини унутишига сабаб бўлади\nГуноҳ ва маъсиятлар бандага ўзини унуттиради. Банда ўзини унутадиган бўлса, уни беэътибор қолдиради, барбод ва ҳалок қилади.\nҚандай қилиб банда ўзини унутиши мумкин? Ўзини унутадиган бўлса, у ҳолда нимани ҳам ёдда сақлай оларди?! Ўзини унутиш дегани нима, дерсиз?!\nЖавоб шу: ҳа, инсон ўзини унутганда ҳам бутунлай унутиб қўйиши мумкин. Аллоҳ таоло айтади: “Сизлар Аллоҳни унутиб қўйган, (шундан кейин Аллоҳ) уларга ўзларини ҳам унуттириб қўйган кимсалар каби бўлмангиз! Ана ўшалар фосиқ-итоатсиз кимсалардир!” (Ҳашр, 19).\nУлар Раббиларини унутган эди, Аллоҳ ҳам уларни “унутди” ва ўзларини ҳам унуттириб қўйди. Бошқа бир оятда: “Аллоҳни унутган эдилар, Аллоҳ ҳам уларни «унутди»”, (Тавба, 67) деган. Демак, Аллоҳ таолони унутган бандани У зот субҳонаҳу ва таоло иккита жазо билан жазолайди: уни унутади ва ўзини ўзига унуттириб қўяди.\nАллоҳ таолонинг бандани унутиши уни эътиборсиз ташлаб қўйиши, ундан юз ўгириши, қаровсиз қолдириши демак. Бундай инсон ҳалокат арафасида бўлади.\nАллоҳ таоло бандага ўзини унуттириб қўйишидан мурод дунё ва охиратда эришиши мумкин бўлган улкан насибаларини ҳамда бахт-саодатга, нажотга, ўнгланишга ва баркамол бўлишга элтувчи сабабларни, шуларнинг барчасини унга унуттириб қўйиши демакдир. Яъни Аллоҳ таоло бу ишларни банданинг эсига солмайди, хаёлига келтирмайди, уларга интилиши учун ҳиммат бермайди. Хуллас, ушбу ишларга юзланай, уларни бошқа ишлардан устун қўяй деган ўй хаёлидан ўтмайди.\nШунингдек, Аллоҳ таоло бандага айбларини, камчиликларини, офатларини унуттириб қўяди. Оқибатда, уларни бартараф этиш ва ислоҳ қилиш ҳақида ўйламайди.\nЯна унга нафси ва қалбининг касалликларини, алам-изтиробларини унуттириб қўяди. Бинобарин, уларни даволаш, охир-оқибат уни бузулиш ва ҳалокатга олиб борадиган касаллик ва дардларини кетказишга саъй-ҳаракат қилиш ўйига келмайди. У оғир касалликка чалинган беморга ўхшайди. Касаллиги уни ўлимга олиб боради. У эса касаллигини сезмайди, уни даволаш хаёлига ҳам келмайди. Мана шу оммага ва айрим одамларга бериладиган жазоларнинг энг каттасидир.\nЎз жонини эътиборсиз ва қаровсиз ташлаб қўйишдан ҳамда ўзига фойдали ишларни, дарди ва давосини, бахт-саодатга, нажотга, ўнгланишга элтувчи сабабларни, роҳат-фароғат ичра яшайдиган абадий ҳаётини унутишдан ҳам каттароқ жазо борми?!\nУшбу масала ҳақида чуқур фикр юритган инсонга равшан бўладики, кўпчилик одамлар чиндан ҳам ўзларини унутиб қўйишган, уни эътиборсиз қолдиришган, Аллоҳдан оладиган улушини зое қилишган, ўз жонларини алданиб арзимас баҳога сотиб зиён кўришган. Бу уларга ўлим пайтида яққол кўринади, барча ишларнинг ҳақиқати ошкор бўладиган қиёмат кунида янада аниқ ва равшан маълум бўлади. У кунда банда бу дунёда жонини сотган савдода ва охирати учун қилган тижоратида алданиб, зиён кўргани ойдин бўлади. Зеро, бу дунёда ҳар бир одам охирати учун тижорат қилади.\n«Сизлар ўз ҳузур-ҳаловатларингизни дунё ҳаётингиздаёқ кетказдингиз ва улардан фойдаланиб бўлдингиз».\nЎзларини бу тижоратда даромад ва фойда кўрдик деб ҳисоблайдиган, аслида зиён кўрган инсонлар ҳаёти дунёни, ундаги улушларини ва лаззатларини охиратлари ва ундаги улушлари эвазига сотиб олишгандир. Улар ҳузур-ҳаловатларини дунёдаёқ кетказиб, шуларга рози бўлиб, кўнгли тўлиб, улардан фойдаланиб бўлишган. Бутун саъй-ҳаракатлари шу нарсаларга эришиш йўлида бўлган. Шу мақсадда тижорат қилишган. Улар келажакларини ҳозирги кунлари эвазига, насияни (охиратни) нақд (дунё) эвазига, (охиратда бериладиган) яширин неъматни тайёр неъмат эвазига сотиб юбориб: “Пухталик ва уддабуронлик шудир”, дейишган. Улардан бири айтади: “Эшитган нарсангни қўй, кўзинг билан кўрганингни ол. Дунё ҳаётида олдимда тайёр ва нақд бўлган, ўзим кўриб турган нарсани ҳозирда йўқ бўлган, бошқа ҳаётда берилиши айтилаётган насия нарса эвазига қандай алмашаман?!” Устига-устак, иймон заифлиги, дунё лаззатларига бўлган хоҳиш-истакнинг кучлилиги, қўлда турган тайёр нарсани яхши кўриш, кўпдан қолмаслик каби омиллар инсоннинг шундай фикрлашига ёрдам беради.\nКўпчилик одамлар мана шундай касод тижоратга кириб қолишган. Аллоҳ таоло улар ҳақида бундай деган: “Ана ўшалар охират ўрнига дунё ҳаётини сотиб олган кимсалардир. Бас, азоблари енгиллатилмайди ва уларга ёрдам ҳам берилмайди” (Бақара, 86). Бошқа оятда: “Бу савдоларида фойда қилмадилар ва тўғри йўлга юрувчилардан бўлмадилар” (Бақара, 16), дейди Аллоҳ таоло. Барча ишларнинг ҳақиқати ошкор бўлиб, ким фойда кўргани-ю, ким зиён кўргани маълум бўладиган кунда улар ушбу тижоратда алданиб, зиён кўрганлари ўзларига маълум бўлади. Шунда уларнинг жонлари ҳасратдан тилка-пора бўлиб кетади.\nУшбу тижоратда чинакам фойда кўрадиган инсонлар фоний ҳаётни боқий ҳаёт эвазига, қийматсиз дунё матоҳини бебаҳо охират мукофоти эвазига, арзимас дунё лаззатини буюк охират ноз-неъмати эвазига сотган инсонлардир. Улар бундай деб айтишади: “Бу дунёдаги – у яратилганидан бошлаб, то йўқ бўлгунича – барча ноз-неъмат, роҳат-фароғатлар қиймати қанча бўлибдики, биз уларни Аллоҳ ҳузуридаги ва охират диёридаги улушимиз эвазига сотсак?!”. Дунёдаги барча нозу неъмат ва роҳат-фароғатларнинг қиймати шунчалик арзимас экан, инсон бир неча сониялик туш каби ўтиб кетадиган, охират диёрига асло солиштириб бўлмайдиган қисқа умри мобайнида эришган насибасини абадий охират диёридаги ноз-неъмат ва роҳат-фароғатга алмаштириши мумкинми?!\nАллоҳ таоло айтади: “Аллоҳ уларни (яъни, мушрикларни ҳисоб-китоб учун) тўплайдиган кунда улар бу дунёда гўёки кундуз куни бир соатгина тургандек бир-бирларини танирлар” (Юнус, 45).\n“(Эй Муҳаммад, мушриклар) сиздан (қиёмат) соати қачон рўй бериши ҳақида сўрарлар. Сиз қаердасиз-у, қиёмат қачон бўлишини эслаш қаерда? Уни билиш ёлғиз Парвардигорингизга бориб тўхтар. Сиз фақат қиёматдан қўрқадиган кишиларни огоҳлантирувчисиз, холос. Улар қиёматни кўрадиган кунда бу дунёда гўё биргина пешиндан сўнг ёки чошгоҳ пайтида тургандек (яъни бир кун ҳам яшамагандек) бўлиб қолурлар!” (Нозиот, 42-46).\n“Улар ўзларига ваъда қилинаётган азобни кўрадиган кунда гўё бу дунёда фақат кундуздан бир соатгина тургандек бўлиб қолурлар!” (Аҳқоф, 35).\n“Аллоҳ: «Ерда қанча йил турдинглар?», деди. Улар айтдилар: «Бир кун ё ярим кун. Санаб турувчи фаришталардан сўрагин». Аллоҳ деди: «Агар сизлар биладиган бўлсангизлар дунёда жуда оз турдингизлар” (Мўъминун, 112-114).\n“У сур чалинадиган кундир. У кунда Биз жиноятчи-кофир кимсаларни кўзлари кўк (яъни нурсиз, юзлари қаро) бўлган ҳолларида йиғурмиз. Улар ўзаро шивирлашиб: «Дунёда ўн кунгина турдинглар», дейдилар. Биз уларнинг айтадиган сўзларини жуда яхши билурмиз. Ўшанда уларнинг энг тўғри йўл тутган донолари: «Бир кунгина турдинглар», дейдилар” (Тоҳа, 102-104).\nҚиёмат куни бу дунёнинг ҳақиқати шундан иборат. Ақлли инсонлар бу дунёда оз муддат яшашларини, уларни бу дунёдан бошқа бир ҳаёт – ҳақиқий ва мангу ҳаёт – кутиб турганини билишгач, мангу диёрни фоний диёр эвазига сотиб юбориш энг катта зиён эканини англаб етишди. Натижада, уддабуронлар тижоратига қўл уришди, эсипаст одамлар тижорати (яъни охиратни дунё эвазига сотиш) билан алданиб қолишмади. Одамлар дунёдаги тижоратларида қанчалик алданганлари равшан бўладиган кунда (қиёматда) улар ўз тижоратларининг самарасини, фойдасини, сотиб олган товарларининг қийматини кўришади. Бу дунёда ҳар бир одам ё сотувчи, ё олувчи, ё тижорат қилувчидир. Ҳадисда айтилганидек, ҳар бир инсон тонг саҳардан амал қилиш учун чиқиб кетади. Кимдир ўз жонини шайтонга сотиб, уни ҳалок этади, кимдир ўз жонини Аллоҳга сотиб, уни дўзахдан озод этади.\nАллоҳ таоло айтади: “Албатта, Аллоҳ мўминларнинг жонларини ва молларини улардан жаннат баробарига сотиб олди. Улар Аллоҳ йўлида жанг қилишиб кофирларни ўлдирадилар ва (ўзлари ҳам Аллоҳ учун шаҳид бўлиб) ўлдириладилар. (Бундай мўминларга жаннат берилишига) Аллоҳ Таврот, Инжил ва Қуръонда ўзининг ҳақ ваъдасини бергандир. Аллоҳдан ҳам аҳдига вафодорроқ ким бор? Бас, (эй мўминлар), қилган бу савдоларингиздан шод бўлингиз. Мана шу ҳақиқий буюк бахтдир” (Тавба, 111).\nОятда айтилган ишлар Аллоҳ билан бўладиган тижоратнинг илк самарасидир. Эй касодга учраганлар, ушбу тижоратга шошилинглар! Эй ушбу сармояга кучи етмайдиганлар, (Аллоҳ ваъда қилган жаннатнинг) бундан бошқа баҳоси ҳам бор. Агар чиндан ҳам шу тижоратга кирмоқчи бўлсангиз ҳеч бўлмаганда шу баҳони беринг.\nАллоҳ таоло айтади: “Улар тавба қилувчилар, Аллоҳнинг ўзигагина ибодат қилувчилар, шукр қилувчилар, рўза тутувчилар, рукуъ-сажда қилувчилар, яхшиликка буюрувчилар, ёмонликдан тўхтатувчилар ва Аллоҳ белгилаб қўйган қонун-қоидаларга доимий риоя қилувчи мўминлардир. (Эй Муҳаммад), бу мўминларга жаннат хушхабарини етказинг!” (Тавба, 112).\n“Эй мўминлар, сизларга аламли азобдан нажот берадиган бир «тижорат»ни кўрсатайми? (Ўша «тижорат» мана будир) — Аллоҳ ва унинг пайғамбарига иймон келтирурсизлар ва Аллоҳ йўлида мол ва жонларингиз билан жиҳод қилурсизлар. Мана шу агар билсангизлар ўзларингиз учун энг яхши ишдир” (Саф, 10-11).\nМақсадга ўтсак, демак, гуноҳлар бандага мана шу фойдали тижоратдаги улушини унуттиради, зарарли тижорат билан банд этади. Шунинг ўзи гуноҳга бериладиган етарли жазодир. Аллоҳ бизларни бундай кўйга тушиб қолишдан сақласин.\nAvvalgi maqolaАллоҳнинг исм ва сифатлари | Азиз | #37 | Шайх Содиқ Самарқандий\nKeyingi maqola Қабристонга киришга тааллуқли масалалар (1)


ТДИУ собиқ проректори нега қидирувга берилгани маълум қилинди\nТошкент давлат иқтисодиёт университети (ТДИУ) муассаса собиқ проректори Нодир Идиев қидирувга берилгани юзасидан расмий муносабат билдирди.\nОлийгоҳ айрим электрон нашрларда тарқалган собиқ проректор Идиев август ойида университет томонидан қидирув берилгани ҳақидаги хабарни рад этган.\n“Вазиятга ойдинлик киритиб ўтамиз. Нодир Фозилович Идиев “Асакабанк” АЖ Бухоро вилояти филиалида фаолият юритган давридаги ишлари сабаб қидирувга берилган. Идиевга қўйилаётган айблов унинг Тошкент давлат иқтисодиёт университетидаги фаолияти билан боғлиқ эмас”, - дейилган хабарда.\nҚайд этиш жоизки, июль ойида Бухорода “Асакабанк” собиқ мансабдорлари Осиё тараққиёт банки ажратган 2 млн долларни талон-торож қилгани аниқлангани хабар қилинган эди. Маҳаллий ОАВлар Идиев айнан шу иш доирасида қидирувга берилган бўлиши мумкинлиги ҳақида ёзишмоқда.\n“Асакабанк” маълумотларига кўра, Нодир Идиев 2016 йилда (июнь-август) “Asaka Invesment” бошқаруви раиси ўринбосари, 2017 йилда эса банкнинг ички аудит хизмати бошлиғи лавозимларида ишлаган.\nҲозир Нодир Идиевга нисбатан Жиноят кодексининг 168-моддаси (фирибгарлик) 3-қисми ва 209-моддаси (мансаб сохтакорлиги) 2-қисми билан жиноий иш очилган.\nКиритилди: 15:59 07.10.2021. Ўқилди: 1863 марта. Фикрлар сони: 1 та.\nКоронавирусга қарши вакцина кўз нурига таъсир қиладими...


Қишлоқ хўжалигида технологияларни қўллаш иқтисодиёти\n08:12 / 05.07.2019 751\nКурсда асосан қишлоқ хўжалиги технологиялари ва жамият ўртасидаги ўзаро муносабатларни таҳлил қилиш бўйича тадқиқотчиларнинг билим ва тажрибаларини оширишга эътибор қаратилади. Курс ўз олдига қишлоқ хўжалигида технологияларини қўллаш бўйича иқтисодий мавзуларни таҳлил қилиш ҳамда қишлоқ хўжалигини модернизациялаш учун мос аграр сиёсатни аниқлаш бўйича тадқиқотчиларни зарурий билим ва тажрибалар билан таъминлашни мақсад қилиб қўяди. Курсни ўргатиш жараёнида қишлоқ хўжалигида технологияларни қўллаш иқтисодиёти бўйича назарий, эмпирик ҳамда аграр сиёсатга доир танлаб олинган илмий ишлардан фойдаланилади.\n• Фермернинг қарор қабул қилиш иқтисодиёти\n• Индуциялашган технологик ўзгариш модели\n• Қишлоқ хўжалиги технологияларини қўллашда танлов экспериментлари\n• Технологик турғунлик\n• Қишлоқ хўжалигида инновацион технологияларни тарқалиши\n• Инновацияларни таркалиш тўғрисида тадқиқотлар\nКурс инглиз тилида ўтқазилади ва назарий ва эмпирик тадқиқотлар ёрдамида технологияларни лойиҳалаштириш ҳамда амалиётга жорий этиш жараёнларини микроиқтисодиёт назариясига асосланган ҳолда ўтилади.\nСертификатга эга бўлмоқчи бўлган қатнашувчилар технологияларни қўллаш ёки қўлламасликнинг сабаларини курсда ўтилган назариялардан фойдаланиб инглиз тилида 800-1000 сўздан иборат бўлган иншо кўринишида тақдим этишлари зарур. Иншо курс тугагандан бошлаб 6 ҳафтагача бўлган муддатгача тақдим этилиши керак.\nКредит баллари ва тури\n3 кредит Назария\n• Инглиз тилини билиш (IELTS 5.5 балл). Микроиқтисодиёт бўйича билимлар.\n• Курсда қатнашиш учун талабгорлар Ўзбекистон ОТМ ёки илмий тадқиқот институтида тадқиқотчи сифатида қайд этилган ёки иш фаолияти қишлоқ хўжалигида технологияларни қўллаш билан боғлиқ бўлиши зарур\n• Др. Нодир Джанибеков ва Др. Ғолиб Санаев\n• Ўтиш даври иқтисодиёти мамлакатларида\n• қишлоқ хўжалигини ривожлантириш Лейбниц\n• Институти (IAMO), Қишлоқ хўжалиги сиёсати бўлими. Ўқитувчилар ҳақида қўйидаги адресда батафсил маълумотлар берилган:\n• Сана: 29 июл – 2 август, 09:00 дан 16:00 гача\n• Манзил: Инновацион кластер, ТИҚХММИ, Тошкент ш.\n• Курсда қатнашиш учун талабгорлар онлайн анкета ва CV ни қўйидаги интернет линк орқали тўлдиришлари зарур https://forms.gle/KVQSYxyoQJPPa3hGA\n• Рўйхатга олишнинг охирги муддати: 15 июл 2019\n• Боғланиш учун масъул: Мухамедова Нозилахон


Муҳаммад Солиҳ: Қозоғистоннинг лотинга ўтиш қарорини қувватлайман\n17 апрел 2017\n“Эрк” Демокатик партияси лидери Муҳаммад Солиҳ Қозоғистоннинг йил охиригача лотин ёзувига ўтиш қарорини қўллаб қувватлашини билдирди.\n“Эрк” Демократик партияси лидери\nҚозоғистон президенти Назарбоев йил оҳиригача кирилл алифбосидан лотин ёзувига ўтиш режасини ишлаб чиқиш, 2018 йилдан мутахассисларни янги алифбога ўқитиш ва ўрта мактаб учун лотин алифбосида китоблар чиқаришни бошлаши кераклигини тайинлаган.\nЛотин имлосига Ўзбекистон 90 йиллар бошида ўтган, Муҳаммад Солиҳ Ўзбекистон ҳукуматига бу таклифини олиб чиққан парламент гуруҳи етакчиси бўлган эди.\nЎзбекистоннинг лотин ёзувига ўтиши сиёсий қарор бўлган\nБу қарор энг аввало ўзбек лингвистикасикаси қонуниятларидан келиб чиққан эди, чунки кирилл алифбосидаги ёзув бу талабларга жавоб бера олмасди.\n“Бироқ 90 йилларда лотинга ўтиш масаласи туркий халқларни бир бирига яқинлаштирувчи сиёсий аҳамият касб этди “, деди Муҳаммад Солиҳ Элтуз мухбири билан суҳбатда.\nЧунки, ўша даврда туркий тилда гаплашувчи ўзбек, қозоқ, озарбайжон, қирғиз, туркман халқлари учун мустақиллик ғояси умумий аҳамият касб эта бошлаганди.\nКирил алифбоси ўзбек тилининг бузилишига, қардош халқларнинг узоқлашувига хизмат қилди\nБугун Туркияда яшаётган ўзбек сиёсий лидери Муҳаммад Солиҳ 80 йиллардаёқ кирил имлосидаги қусурлар ҳақида қатор мақолалар ёзган.\nХусусан, Муҳаммад Солиҳ 1985 йили туркий халқларнинг қадимий Дулбарчин рунний ёзувига ўтиши мақсадга мувофиқлиги ҳақида ҳам ёзиб чиққан эди.\nУнинг сўзларига кўра, туркий тилга хос сингармония ҳусусияти лотин алифбосида кўпроқ мужассам.\n20 йилларда Совет Иттифоқидаги туркий халқлар вакиллари маслаҳатлашиб лотин ёзувига асосланган имлони қабул қилган эдилар, кейинчалик Туркия давлати ҳам лотинга ўтди.\n“Бу имло Ўзбекистонда 20 йилча ҳукмрон бўлди. Бироқ рус шовинистлари босими остида Ўзбекистон кирил имлосини қабул қилишга мажбур бўлди”, дейди Муҳаммад Солиҳ.\nУ кирил имлоси сабаб ўзбек тилидаги сингармония қоидаларининг бузилганини айтади. Бунга мисол қилиб, ўзбек, қозоқ, қирғиз хонандалари қўшиқ композициясидаги ўзбек матни сўзларини келтиради.\n“Ўша ерда, самарқандлик қизимиз менимча, “турк” калимасини “турқ” деб гапиради”, Бу энди Каримов бизга тақдим қилган лотин имлосидаги сингармония қоидаларининг бузилиши натижаси”.\nТуркия туркчаси – туркий дунëнинг мулоқот тили\nМуҳаммад Солиҳ фикрича, алифболарнинг ўзгариши совет иттифоқи ҳудудидаги маданияти ва тили бир бўлган халқларнинг бир биридан узоқлаштирди.\nШунингдек у туркий тилда гаплашувчи халқларнинг ўртоқ тили сифатида Туркия лаҳжасидаги тил қабул қилиниши керак деган фикрда.\n“Чунки бу тилда кам деганда 120 миллион халқ гаплашади ва ёзади. Бу тил қоидалар анча мукаммаллашган”, дейди Муҳаммад Солиҳ.\nҚозоқлар тез ўтсин лотинга, Каримов режими ҳатосини такрорламасин\nМуҳаммад Солиҳ ўзбек имлосини ислоҳ қилиш йўлидаги Каримов йўл қўйган сусткашлик ва хатоларни бирма-бир санаркан, қўшимча унли ҳарфларни киритиш ва ортиқчаларини олиб ташлашга зарурат борлигини айтади.\n“Бундан ташқари, чорак аср бурун биз киритган таклифлар ҳамон ҳаётга тадбиқ этилгани йўқ, ҳамон ким истаса кирилда, истаса лотинда ёзиб юрибди” дейди Муҳаммад Солиҳ.\nПрезидент Назарбоев Қозоғистоннинг кирилдан лотинга 2025 йилгача муддат ичида ўтишини таклиф этмоқда.\nҚозоғистон парламентидаги кўпчилик депутатлар қўллаб-қувватлаган бу таклиф, лотин алифбосига босқичма-босқич ўтишни кўзда тутади.\n“Каримов режими миллий бир режим бўлмагани учун биринчи ўринда туриши керак бўлган тил масаласини муттасил орқага суриб келди, қозоқлар бу хатоларни такрорламасин, чўзишмасин бу жараённи”, дейди Муҳаммад Солиҳ.\ndata-title="Муҳаммад Солиҳ: Қозоғистоннинг лотинга ўтиш қарорини қувватлайман" data-description=""Эрк" Демокатик партияси лидери Муҳаммад Солиҳ Қозоғистоннинг йил охиригача лотин ёзувига ўтиш қарорини қўллаб қувватлашини билдирди. <img ..." data-image="https://eltuz.com/wp-content/uploads/2017/04/rasm2473.jpg" data-url="https://eltuz.com/sas/199652/" data-services="facebook,odnoklassniki,twitter,telegram" data-counter="ig">\nҲамма ҳам бугунидан рози, эртасидан кўнгли тўқми?\n“Ўзбекистон овози” газетасида эълон қилинган “Мустақил юрт одамлари бугунидан рози, эртасидан кўнгли тўқ” сарлавҳали мақолада Олий Мажлис Қонунчилик палатаси ...\nЎзбекистонга “Тайфун” келди\nАфғонистондаги сиёсий вазият барқарорлашмас ҳамда у ердаги амалдаги ҳукумат ва “Толибон” радикал гуруҳи ўртасида мамлакатда тинчликни таъминлаш масаласи ҳал ...\nБолаларни урган тарбиячи ва уч мулозим ишдан кетди\nБоғчадаги болаларни ургани видеоси тарқалган, Жиззах шаҳрининг “Наврўз” номли 39-боғча тарбиячиси 37 яшар Моҳира Маматқулова ишдан бўшатилди. Уч нафар ...\nШоир Омон Матжон оламдан ўтди\nЎзбек модерн шеъриятининг таниқли намояндаси, Ўзбекистон халқ шоири Омон Матжон 77 ëшида Тошкентда оламдан ўтди. Шоир Хоразм вилоятининг Гурлан ...


Тошкент -2,3 °C\n12 Июл 2019 1963\nЎзбекистон Республикаси Вазирлар Маҳкамасининг 2019 йил 5 июлдаги “Мирзо Улуғбек номидаги Ўзбекистон Миллий университетининг Жиззах вилоят филиалини ташкил қилиш тўғрисида”ги Қарорига мувофиқ Жиззах вилоятида олий таълим муассасалари сони яна биттага ортди.\nРеспубликамиз бўйича биринчи бўлиб Жиззах вилоятида университет филиали ташкил этилди. Вилоятда ташкил этилган филиалнинг асосий вазифаларига психология, математика, информатика ва бошқа эҳтиёж юқори бўлган мутахассисликлар бўйича юқори малакали кадрларни халқаро стандартлар даражасида сифатли тайёрлашни таъминлашдир.\nФилиал биноси этиб Жиззах транспорт ва алоқа касб-ҳунар коллежи танлаб олинди. Бугунги кунда бу ерда мазкур олий ўқув юртига абитуриентларнинг ҳужжат топшириш жараёни жадал суратларда давом этмоқда.\nШуни алоҳида таъкидлаб ўтиш жоизки, вилоятдаги университет филиалига ҳужжат топшириб талабалик шарафига мушарраф бўлганларга имтиёзлар ҳам жорий этилмоқда. Бу ҳақда вилоят ҳокимлиги матбуот хизмати маълум қилади.\nХусусан, Ўзбекистон Миллий университети Жиззах филиалида ўқийдиган талабаларга яратиладиган имтиёзларни қуйидагилардан иборат:\n-Филиалда тўлиқ “5” баҳога ўқийдиган талабалар учун 1 млн. сўмдан вилоят ҳокимининг стипендияси берилади;\n-Бир йилда бир маротаба барча талабалар учун ўғил, қизларга қишги ва ёзги кийимлар бир маротаба бепул берилади;\n-“5” баҳога контракт асосида ўқийдиган талабалар учун контракт маблағини ҳомийлар томонидан тўлаб берилади;\n- Ётоқхонада яшайдиган талабалар учун нонушта, тушлик ва кечки овқат 4 йил мобайнида ҳомийлар томонидан етказиб берилади;\n- Филиалга қабул қилинган талабалар ҳамда дарсларни юқори савияда ўтказиб, яхши натижа кўрсатган ўқитувчилар бир йилда бир маротаба Япония, Россия ва Жанубий Кореяда бир ойлик ўз малакаларини ошириб келади.


Вегетатив дистония синдроми – бир қатор вегетатив, психоэмоционал ва психосоматик бузилишлар билан намоён бўлувчи синдром. Вегетатив дистония синдроми (ВДС) – бу алоҳида касаллик эмас, балки турли касалликларда учраши мумкин бўлган синдром. ХХ аср охиригача «вегетатив-томир дистонияси» ва «нейроциркулятор дистония» атамалари параллел тарзда қўллаб келинган. Ҳозирда «вегетатив дистония синдроми» ташхиси кўп қўлланилади. ВДС психосоматик бузилишларга бой бўлган синдром. Психосоматик бузилишлар бўртиб турган вегетатив ҳолатларда “психосоматик синдром” клиник ташхисда акс этиши лозим, деб ҳисоблаймиз.\nВДС, асосан, ёшлар орасида кўп учрайди. ВДС турли касалликларнинг клиник синдроми сифатида намоён бўлганлиги боис, унинг аҳоли орасида тарқалишига оид аниқ статистик маълумотлар йўқ.\nЭтиологияси ва патогенези. ВДС келиб чиқишида наслий-конституционал омилларга катта урғу берилади. ВНС нинг симпатик ва парасимпатик қисмлари орасидаги морфофункционал номутаносиблик ёки уларнинг кечикиб ривожланиши ВДС келиб чиқишининг асосий этиопатогенетик омилларидан биридир. Бу номутаносиблик, айниқса, ўсмирлик ёшида клиник симптомлар билан намоён бўла бошлайди. ВДС га мойиллиги бор одамларда жинсий етилиш даври, ҳайз кўриш, ҳомиладорлик, психоэмоционал стресслар, носоғлом турмуш тарзи каби ҳолатлар вегетатив дисфункцияни янада кучайтириб юборади. Наслий-конституционал мойиллик яққол намоён бўлган ўсмирларда ҳатто тўйиб овқат ейиш, мактаб, коллеж ёки лицейдаги талаблар, ёшига мос бўлмаган оғир жисмоний меҳнат, мириқиб ухламаслик, оиладаги носоғлом муҳит, ҳавонинг исиб кетиши ва бошқа метеорологик омиллар ВДС ривожланишига туртки бўлади.\nЭрта болалик давридан буён ўткир респиратор инфекциялар ва сурункали кечувчи йирингли жараёнлар (синуситлар, отит, тонзиллит) кўп кузатиладиган, яъни халқ тили билан айтганда, кўп шамоллайдиган болалар ҳам ВДС ривожланишига мойил бўлишади. Ушбу синдром ривожланишида бош мия касалликларининг ҳам ўрни катта. Чунки бош мияда супрасегментар вегетатив марказлар жойлашган. Шу боис ҳар қандай церебрал патология ёки нейроинфекциялар ВНС дисфункциясига сабаб бўлади. ВНС турли патоген омилларга ўта сезгир эканлигини ҳам алоҳида таъкидлаб ўтиш лозим. Маълумки, ВНС гомеостазни, яъни ички аъзолар ва системалар фаолиятини таъминлаб, организмни ўзгариб турувчи турли ташқи таъсиротларга мослаштиради, психоэмоционал ва жисмоний фаолликни оширишда бевосита иштирок этади.\nОрганизмдаги ҳеч бир физиологик ва патофизиологик жараёнлар ВНС иштирокисиз кечмайди. Турли экзоген ва эндоген омилларга жавобан юзага келадиган вегетатив реакциялар ҳимоя функцияси, деб эътироф этилади. Маълум бир вазиятларда ушбу ҳимоя функцияси вегетатив бузилишлар билан намоён бўлади. Шунинг учун ҳам турли хил патологик ҳолатларда вегетатив реакцияларни кузатамиз. Уларнинг қай даражада юзага келиши организмнинг патоген омилларга бўлган реакцияси ва таъсир этиш кучига кўп жиҳатдан боғлиқ. Албатта, бу ерда наслий-конституционал мойилликнинг ўрни ҳам катта.\nГипоталамо-гипофизар соҳа зарарланиши симпатоадренал ва холинергик кризлар ҳамда кучли метаболик бузилишлар билан намоён бўлишини алоҳида таъкидлаш лозим. Бундай ҳолатлар қўшимча равишда лаборатор текширувлар ўтказишни тақозо этади. Сурункали алкоголизм, гиёҳвандлик ва заҳарли кимёвий воситалар билан ишлаш ҳам вегетатив дисфункцияни вужудга келтиради. Бир қатор соматик касалликлар, яъни артериал гипертония, сурункали бронхит, бронхиал астма, ошқозон-ичак системаси касалликларида ҳам вегетатив бузилишлар кузатилади. Вегетатив бузилишлар климактерик даврда ҳам кўп учрайди.\nОғриқлар билан вегетатив дисфункциялар орасида ҳам узвий боғлиқлик бор. Тананинг қайси соҳасида жойлашган бўлишидан қатъи назар ўткир ва сурункали оғриқли синдромлар вегетатив бузилишлар билан намоён бўлади. Вегетатив дисфункциялар нафақат ВНС нинг супрасегментар, балки сегментар тузилмалари патологиясида ҳам кўп учрайди. Периферик вегетатив етишмовчилик билан кечувчи патологик синдромларнинг асосий клиник белгилари – булар вегетатив-висцерал бузилишлардир. Айниқса, Фабри касаллиги, Райли-Дей ва Шай-Дрежер синдромларида кучли вегетататив-висцерал бузилишлар пайдо бўлади. Булар ВНС зарарланиши билан кечувчи наслий касалликлар бўлиб, уларнинг тури кўп.\nКлиникаси. Асосий клиник симптомлар – булар турли-туман вегетатив-висцерал бузилишлар бўлиб, кўпинча ички аъзолар дисфункцияси билан намоён бўлади. Уларнинг қай тарзда кечиши эса бемор қайси типга тааллуқли эканлигига кўп боғлиқ. Маълумки, симпатик ёки парасимпатик нерв системаларининг функционал устуворлигига қараб одамлар симпатикотоник ва ваготоник типларга ажратилади (2.5-жадвал).\nСимпатик ва парасимпатик нерв системалари функциялари\nБрадикардия, артериал гипотензия, қон томирлар кенгаяди.\nБронходилатация, бронхиал секреция камаяди.\nсустлашади, атония, атоник қабзият.\nТериости қон томирлари қисқариши, тери оқаради, “ғоз териси” пайдо бўлади, гипогидроз.\nСимпатикотониклар. Симпатикотоникларга хос белгилар болалик давридаёқ яққол кўзга ташлана бошлайди. Улар қизғин характерга эга, атрофдаги воқеалар ва ўзига бўлган муносабатларга дарҳол реакция берадиган, кайфияти тез ўзгариб турадиган, оғриқларга сезгир, фикри тез чалғийдиган шахслардир. Бундай одамларда сангвиник ва холерикларга хос хулқ-атворни кузатиш мумкин. Бу белгилар гиперстеник невроз белгиларига ҳам ўхшаб кетади. Стрессли вазиятларда уларнинг қорачиқлари кенгайиб оғзи қурийди, ранги оқаради, юрак уриши тезлашади ва санчиб оғрийди, АҚБ кўтарилади, боши ва танаси қизиб кетади, оёқ-қўллари эса “музлаб” қолади ва увишади. Стрессли вазият ўтиб кетгач, беморнинг тез сийгиси келади.\nСимпатикотониклар яхши иштаҳага эга бўлса-да, деярли семиришмайди ва астеник тана тузилишига эга бўлишади. Бунинг асосий сабаби уларда моддалар алмашинувининг тезлиги билан изоҳланади. Уларни, кўпинча, атоник қабзият ва метеоризм безовта қилади. Териси оқимтир тусга эга ва доимо қуруқ, оёқ-қўлларининг учи совуқ ва тез увишадиган бўлади. Объектив текширишлар кучли оқ дермографизмни кўрсатади. Вестибуляр ва респиратор бузилишлар хос эмас. ЭКГ – синусли тахикардия, Р-Q интервали қисқарган, ST сегменти изометрик чизиқдан пастга силжиган ва Т тиш силлиқлашган бўлади.\nВаготониклар. Сайёр нерв (n.vagus) мия устунида жойлашган парасимпатик нерв системаси ядроларининг энг муҳим қисмидир. N.vagus тармоқлари аксарият ички аъзолар ва системаларни иннервация қилади, уларнинг фаолиятини бошқаришда бевосита иштирок этади. Шунинг учун ҳам “парасимпатикотония” атамаси ўрнига “ваготония” атамаси кўп қўлланилади. Ваготоникларда симпатикотоникларга хос хулқ-атворнинг аксини кўриш мумкин. Уларда апатия, астения ва меланхолия устуворлик қилади. Ортиқча ҳиссий ва жисмоний зўриқишлар ваготониклар иш фаолиятини сусайтириб юборади.\nВаготониклар иштаҳаси суст бўлса-да, семиришга мойил одамлар ҳисобланади. Бунинг асосий сабаби моддалар алмашинуви сустлигидир. Улар “сув ичсам ҳам семираман” деб шикоят қилувчилар тоифасига киришади. Ваготоникларнинг жаҳли чиқса қорачиқлари тораяди, юрак уриши секинлашади, АҚБ тушиб кетади, боши айланади, кўнгли айнийди ва қулоқлари шанғиллай бошлайди. Бундай пайтларда синкопье ривожланиши ҳам мумкин. Стресс пайтида ҳаво етишмай қолиши, бўғилиш, томоқда бирор нарса тургандек бўлиш ҳолатлари ҳам кузатилади. Ваготоникларда чуқур хўрсиниб қўйишлар кўп учрайди. Одамлар гавжум ва ҳавоси димиққан жойлар уларга ёмон таъсир қилади, совуққа ҳам чидамсиз бўлишади. Шу боис ваготониклар радикулалгия ва артралгияларга мойил кишилардир. Тунда кузатиладиган “безовта оёқлар” ҳамда сурункали чарчаш синдромлари, акроцианоз, терининг мармар тусда бўлиши, кучли қизил дермографизм, кўп терлаш, терининг ёғли ва нам бўлиб юриши ҳам ваготониклар учун жуда хос. Эрталаб уйғонганда уларнинг юз-кўзлари бироз шишган ва кўзлар таги салқиган бўлади. Чунки бу одамларда суюқликнинг организмда ушланиб қолишига мойиллик бўлади. Баъзида аёллар “шишиб кетаяпман” деб диуретиклар ичишни хуш кўришади ва нефролог ёки эндокринологга қатнаб юришади. Ваготоникларни гиперсаливация (айниқса, тунда), спастик колит, баъзида диарея, овқатнинг қийин ҳазм бўлиши ва абдоминалгиялар ҳам безовта қилади. Бундай шикоятлар билан улар терапевтларга қатнаб юришади.\nВаготоникларда юрак мускуллари тонуси пасайган ва юрак тони бўғиқ бўлади. ЭКГ да синусли брадикардия (баъзида, брадиаритмия ёки экстрасистолия), аниқланади, Р-Q интервали чўзилган, ST сегменти изометрик чизиқдан юқорига силжиган ва Т тиш ампитудаси катталашган бўлади.\nКардиоваскуляр бузилишлар. Бундай бузилишлар ВДС нинг энг кўп учрайдиган симптомлари ҳисобланади. Симпатикотониклар ва ваготоникларда кардиоваскуляр бузилишлар турлича кечади. Бу ҳақда юқорида айтиб ўтдик. Амалий тиббиётда ВДС нинг кардиоваскуляр бузилишлар устунлик қиладиган тури нейроциркулятор дистония деб аталган. ВДС билан касалланган 40 ёшдан ошган беморларда кардиалгиянинг кўп кузатилиши уларни хавотирга солиб қўяди. Бундай беморлар стенокардиядан қўрқиб бир неча бор ЭКГ текширувларидан ўтиб юришади. Юрак соҳасидаги оғриқлар санчувчи, куйдирувчи ва сиқувчи хусусиятга эга. Стенокардиядан фарқли ўлароқ, бу оғриқлар жисмоний зўриқишларда кучаймайди, иррадиация қилмайди, нитратлардан сўнг ўтиб кетмайди, ЭКГ да ишемия белгилари аниқланмайди. Кардиалгиялар, асосан, психоэмоционал стресслардан сўнг ёки вегетатив кризлар пайтида вужудга келади. Оғриқлар кўп ҳолларда соатлаб сақланади, кам ҳолларда тез ўтиб кетади. Шунингдек, юрак соҳасида увишиш, гипервентиляция, қўрқув ва хавотир белгилари пайдо бўлади. Бу белгилар мажмуаси кардиосенестопатик синдром деб аталади.\nПсиховегетатив бузилишлар вегетатив дистонияларда кўп учрайди. Бу бузилишлар аксарият ҳолларда ВДС нинг асосий клиникасини белгилаб беради. Психовегетатив бузилишлар яққол намоён бўлганда, бевосита “психовегетатив синдром” атамасини қўллаш мақсадга мувофиқ. Психовегетатив синдром депрессияга мойил кишиларда, эпилепсия, шизофрения, гормонал дисфункция, тез-тез такрорланувчи стресслар ва сурункали равишда спиртли ичимликлар истеъмол қилувчиларда кўп учрайди. Меланхолик типдаги шахслар ҳам психовегетатив бузилишларга мойил бўлишади.\nПсиховегетатив синдромда бемор дисфория ҳолатида юради, арзимаган нарсага жаҳли чиқаверади, ҳиссий портлашлар тез-тез кузатилиб туради, атрофдаги воқеалардан доимо норози бўлиб юради. Баъзида депрессияга тушиб ҳеч ким билан гаплашмай қўяди, ҳеч нарсадан қониқмайди. Ақлий ва жисмоний ишларга хоҳиши бўлмайди, паришонхотир бўлади, хотираси доимо панд беради. Ушбу бузилишлар кучли тахикардия ёки брадикардия, АҚБ ўйнаб туриши, гипо- ёки гипергидроз, иштаҳа бузилишлари ва бошқа психосоматик бузилишлар билан биргаликда кузатилади. Аксарият ҳолларда психовегетатив синдром кучли қўрқув ва хавотир билан намоён бўлади. Қўрқув ва хавотир беморнинг бутун вужудини қамраб олади. Беморнинг фикри-хаёли фобиядан қутулиш бўлиб қолади. Психовегетатив синдромда обсессив-компулсив бузилишлар кўп учрайди. Бундай беморлар тўла тиббий-психологик ёрдамга муҳтож бўлиб қолишади.\nГастроэнтерологик бузилишлар иштаҳанинг бузилиши, қабзият, қорин соҳасида ёқимсиз оғриқлар, метеоризм белгилари билан намоён бўлади. Бемор овқатнинг қийин ҳазм бўлиши, жиғилдон қайнаши, ютинганда томоқда худди бир нарса тургандек бўлиши, ич қотиши ва дам бўлишидан шикоят қилиб юради. Бемор оч қолса титраб кетади ва дарров овқат еб олиши керак бўлади. Объектив текширувларда ошқозон-ичак системасининг органик касалликлари аниқланмайди. Бундай беморларга терапевтлар “қўзғалган ичак синдроми” деб ҳам ташхис қўйишади.\nТер ажралиши бузилишлари гипо- ёки гипергидроз билан намоён бўлади. Бироқ гипергидроз кўп кузатилади. Баъзида бемор шу қадар кўп терлайдики, ҳатто сочиқ ҳам ҳўл бўлиб кетади. Терлаш ҳаёжонланганда, жисмоний иш қилганда ва тўйиб овқатланганда кучайиб кетади. Бундай беморлар айнан мана шу терлашдан қутулиш учун докторма-доктор қатнаб юришади.\nГипертермик синдром вегетатив дистониянинг бошқа турларига қараганда кам учрайди. Бундай ҳолатлар, кўпинча, ўтказилган нейроинфекциялар, бош мия жароҳатлари, эндокрин бузилишлар ва кучли стресслардан сўнг ривожланган ВДС да кузатилади. Кўп ҳолларда тана ҳарорати 37–38°С, кам ҳолларда 39–40°С га етади. Бундай беморлар қонида яллиғланиш реакциялари аниқланмайди, улар ҳолсизланиб ётиб қолишмайди, врач қабулига бемалол ўзлари қатнаб юришади. Яллиғланишга қарши дорилар, аспирин ва антибиотиклар таъсири жуда паст бўлади ёки умуман таъсир қилмайди. Анксиолитиклар ёки бошқа вегетотроп дорилар эса тана ҳароратини яхши пасайтиради. Психоэмоционал стресс сабабли ривожланган ва вегетатив бузилишларсиз намоён бўладиган гипертермик синдромларда “психоген гипертермия” ташхиси қўйилади. Субфебрилитет бир неча ой ва йиллаб сақланиши мумкин. Тана ҳарорати кундузи баландроқ (38–39°С), кечаси пастроқ (37–38°С) бўлади. Шунингдек, бемор тинчланганда, транквилизаторлар ичганда ҳам тана ҳарорати нормага тушиши мумкин. Баъзида эса ҳеч қандай дори-дармонлар самара бермайди. Беморни бу тарзда ҳадеб самарасиз даволашга уринавериш унда ятропатияни юзага келтиради. Бундай беморларни режали кузатувга олиш ва уларга психотерапевтик ёрдам кўрсатишнинг ўзи кифоядир. Вақт ўтиб тана ҳарорати яна нормага қайтади.\nГипотермия ҳолатлари гипертермияга қараганда кам учрайди ва оғирроқ кечади. Тана ҳарорати 35°С дан пастга тушганда гипотермия хулосаси чиқарилади. Гипотермия артериал гипотензия, умумий ҳолсизлик, кўп терлаш ва умумий титроқлар билан намоён бўлади. Бемор совуқ қотганидан шикоят қилади. Иссиқ одеялга ўраниб олади. Беморлар гипотермияни гипертермияга қараганда оғирроқ кечиришади. Гипотермия гипертермияга ўхшаб узоқ давом этмайди. Вегетатив-томир дистонияси, шунингдек, невроген қовуқ синдроми ва эректил дисфункциялар билан ҳам намоён бўлади.\nКечиши. Вегетатив дистония синдроми клиникаси бир хил кечмайди. Симптомлар гоҳ зўрайиб, гоҳ сусайиб туради. Тинч ҳолатларда ва беморнинг атрофида яхши психологик муҳит яратилганда ВДС енгил кечади. Психоэмоционал стресс, жисмоний зўриқишлар, метеоқўзғалишлар (айниқса, ер магнит майдонининг кучайиши) ва ўткир инфекциялардан сўнг касаллик белгилари кучаяди. Бу вазиятлар тез-тез такрорланаверса, вегетатив бузилишлар сони кўпаяди, янги симптомлар қўшилади ва беморнинг тузалиши кечикади. ВДС турли вегетатив кризлар билан ҳам кечади.\nВегетатив кризлар – тўсатдан рўй берувчи ва кучли ифодаланган вегетатив бузилишлар билан кечувчи пароксизмлар бўлиб, улар ўртача 30–60 дақиқа давом этади. Вегетатив кризларнинг вагоинсуляр ва симпатоадренал типлари фақрланади: 1) вагоинсуляр кризлар – АҚБ пасайиб кетиши, ранги оқариб кетиши, кўнгил айниши, қусиш, гипотермия, кардиалгия, абдоминалгия, нафас сиқиши, тер босиш, умумий титроқ ва баъзида хушдан кетишлар билан намоён бўладиган ҳолат; 2) симпатоадренал кризлар – АҚБ кўтарилиши, кучли қўрқув ва хавотир, ўлим қўрқуви, бош оғриқ, умумий титроқ, тахикардия, кардиалгия, оғиз қуриши, тана ҳарорати ошиши ва полиурия билан намоён бўладиган ҳолат. Кучли хавотир ва қўрқув билан кечувчи вегетатив кризлар психовегетатив кризлар деб ҳам аталади. КХТ-10 да вегетатив кризлар алоҳида ажратилмаган. Шундай бўлса-да, бу атамадан клиник тиббиётда фойдаланишади.\nТашхис. Битта-иккита вегетатив бузилишларга асосланиб ВДС ташхисини қўйиш мумкин эмас. ВДС – ўзгариб турувчи турли-туман психоэмоционал, вегетатив ва соматик бузилишлардан иборат синдром. Ташхис қўйишда касаллик ва ҳаёт анамнези, субъектив симптомлар хронологияси, объектив (вегетатив) бузилишлар динамикаси эътиборга олинади.\nБеморнинг ҳаёт анамнезини ўрганиш асносида болалик давридаёқ унинг вегетатив бузилишларга мойиллигини сезиш мумкин. Шу йўл билан беморнинг ваготония ёки симпатикотонияга мойиллиги аниқланади. Кейинчалик турли этиологик омиллар ушбу вегетатив дисфункцияларни кучайтириб юборгани маълум бўлади. Бунинг учун этиологик ташхисни аниқлаб олиш лозим. Ваготоникларда, кўпинча бронхиал астма, ошқозон яра касаллиги, нейродермит аниқланса, симпатикотоникларда – гипертония, юрак ишемик касалликлари, қандли диабет ва гипертиреоз аниқланади. ВДС аниқланган аксарият беморларнинг болалик даври оғир кечган бўлади. Улар, кўпинча, носоғлом оилавий муҳитда катта бўлишган, оғир жисмоний меҳнатлар қилишган ва тез-тез касалланган болалар бўлиб чиқишади.\nОбъектив симптомлар, асосан, вегетатив бузилишлардан иборат. Бу белгиларни ВНС ни текширувчи синамалар орқали билиб олиш мумкин. Вегетатив синамалар орқали беморнинг қайси вегетатив типга тааллуқлиги аниқланади. Бунинг учун маҳаллий ва рефлектор дермографизм, пиломотор рефлекслар, тери ҳароратини ўлчаш, Данини-Ашнер рефлекси, клиноортостатик рефлекс, ЭКГ ва кардиоинтервалография усуллари қўлланилади. Вегетатив тонусни текширишда фармакологик синамалар ҳам қўлланилиши мумкин.\nҚўшимча равишда нейрофизиологик (УТД, ЭЭГ) ва психофизиологик текширувлар ўтказилади. Шахс типини аниқлаш учун Айзенк тести жуда маъқул ҳисобланади. Унинг ёрдамида экстраверсия, интраверсия ва нейротизм даражаси баҳоланади. Айниқса, психовегетатив синдромларда психологик тестларнинг диагностик аҳамияти катта. Қўрқув ва хавотир даражасини баҳолашда Спилбергер-Ханин ва Гамилтон шкалаларидан кўп фойдаланилади. Бу тестларнинг хулосаси психотерапия усулини танлаш ва тўғри ўтказишга ёрдам беради. Баъзида психиатр маслаҳати зарур бўлади. Беморнинг гормонал статусини ўрганиш ўта муҳимлиги боис, уларга эндокринологик текширувлардан ўтиш ҳам тавсия этилади.\nДаволаш. Айтиб ўтганимиздек, ВДС алоҳида касаллик эмас, балки клиник синдромдир. Шу боис даставвал унинг этиологияси аниқланади ва даволаш этиологик омилларни бартараф этишдан бошланади. Стрессли вазиятларни бартараф этиш – даволашнинг энг муҳим мезонларидан биридир. Шунинг учун ҳам ташхис қўйиш ва даволаш жараёнида тиббий психолог, албатта иштирок этиши лозим. Бу ерда психоаналитик терапиянинг самараси жуда катта. Беморга аутотренинг усулларидан фойдаланиш қоидалари ҳам ўргатилади.\nИнфекцион-токсик этиологияли вегетатив дистонияларда беморнинг иммунитетини кўтариш ва сурункали инфекция ўчоқларини санация қилишга асосий эътибор қаратилади. Оғир жисмоний меҳнат ва беморнинг касби билан боғлиқ муаммолар ҳам бартараф этилади. Эндокрин бузилишлар (гипотиреоз, гипертиреоз) ҳам коррекция қилинади. Беморга тунги ишларда ва экстремал вазиятларда ишламаслиги тайинланади. Фармакологик даволаш усулларидан транквилизаторлар, седатив дорилар, анксиолитиклар ва психостимуляторлардан кўп фойдаланилади. Улар вегетотроп таъсирга эга.\nТранквилизаторлар анксиолитик таъсирга эга бўлиб, улар қўрқув ва хавотирни, танадаги психоген оғриқларни бартараф этади ва кучли ухлатувчи таъсирга эга.\nДиазепам (элениум, реланиум, седуксен) 2,5–5 мг дан кунига 2–3 маҳал ичишга тавсия этилади. Симпатоадренал кризларни бартараф этишда 2 мл диазепам 5 мл натрий хлориднинг физиологик эритмасига қўшиб венадан секин юборилади.\nФеназепaм 0,5 мг дан кунига 2–3 маҳал ичиш учун буюрилади;\nОксазепам (нозепам, тазепам) 0,01 г дан кунига 2–3 маҳал;\nМедазепам (мезапам, рудотел) 0,01 г дан кунига 2–3 маҳал;\nТофизопам (грандаксин) – кундузги транквилизатор 0,05–0,1 г дан кунига 2–3 маҳал ичиш тавсия этилади. Транквилизаторлар 2–3 ҳафта мобайнида қабул қилинади.\nБеллоид 1 табл. кунига 2–3 маҳал ичишга тавсия этилади;\nБеллатаминал 1 табл. кунига 2–3 маҳал ичишга буюрилади;\nТинчлантирувчи дориларда персен, новопассит, валериан экстракти 1–2 табл. кунига 3 маҳал ичишга тавсия этилади.\nАнтидепрессантлар депрессия, қўрқув ва хавотир ҳамда психосоматик бузилишларни коррекция қилишда кенг қўлланилади.\nАмитриптилин (триптизол) 25 мг дан кунига 2–3 маҳал;\nИмипрамин (имизин, мелипрамин) 25 мг дан кунига 2–3 маҳал;\nТерален 20 мг дан кунига 2 маҳал;\nАзафен кунига 25 мг кунига 2 маҳал;\nФлуоксетин (прозак) 20 мг кунига 2-3 маҳал;\nПароксетин (рексетин) 20 мг кунига 2-3 маҳал;\nСертралин (золофт) 50 мг кунига 2-3 маҳал;\nВелаксин 75 мг кунига 2-3 маҳал;\nЭсда тутинг: Антидепрессантлар дастлаб кам дозада тавсия этилади ва ҳар 3–5 кунда уларнинг дозаси ошириб борилади. Кўзланган натижага эришилгач уларнинг терапевтик дозаси ушлаб турилади ва аста-секин камайтирилади. Антидепрессантлар 4–6 ҳафта мобайнида олиб борилади.\nСимпатоадренал система фаоллиги ошиши сабабли юзага келган вегетатив бузилишларда (тахикардия, артериал гипертония) бета-адреноблокаторлар кенг қўлланилади. Бу мақсадда пропранолол (анаприлин, индерал, обзидан) буюрилади. Пропранолол кунига 40–120 мг дан 4–6 ҳафта мобайнида ичилади. Кўзланган натижага эришилгач, унинг дозаси камайтирилади. Бу дори симпатикотоникларда қўрқув ва хавотирни ҳам бартараф этишга ёрдам беради. Артериал гипотония, адинамия, астения, апатияларда женшен дамламаси ва элеутерококк экстракти 20–30 томчидан кунига 3 маҳал ичишга тавсия этилади. Бугунги кунда таркибида женшен сақловчи дорилар тури кўп бўлиб, вегетатив бузилишларни коррекция қилишда улардан кенг фойдаланилади.\nАбдоминал бузилишларни (оғриқ, метеоризм, ичаклар спастикаси) коррекция қилиш учун сулпирид (просулпин) кунига 200–600 мг, метоклопрамид 20–40 мг, мотилиум 20–30 мг, фаоллаштирилган кўмир 10 кг тана вазнига 250 мг (1 табл.) ичиш тавсия этилади. Шунингдек, ношпа ва никотин кислотаси ҳам ичак дисфункциясида самаралидир. Бемор спиртли ичимликлар, аччиқ ва шўр овқатларни истеъмол қилишдан ўзини тийиши керак. Хамирли овқатларни чеклаш лозим. Яхши ҳазм бўладиган енгил овқатларни кам-камдан тановвул қилиш тавсия этилади.\nКучли терлашларда формалин, калий перманганат ёки танин кислотали ванналар қабул қилинади. Шунингдек, турли транквилизаторлар, седатив дорилар, анксиолитиклар, балчиқ билан даволаш, бўйин-елка соҳасига тинчлантирувчи дорилар электрофорези ҳам ортиқча терлашни пасайтиради. Психоген гипертермияларда пирроксан 15 мг дан кунига 3 маҳал ичиш тавсия этилади. Гипертермия ва бошқа вегетатив бузилишларни коррекция қилишда 20–40 мг (1–2 амп.) амитриптилин 0,9 % ли 250 мл натрий хлор эритмасида венадан томчилатиб юборилади. Бу муолажа 5–7 кун мобайнида қилиниши мумкин. Вегетатив бузилишларни бартараф этишда турли гиёҳлардан тайёрланган дамламалар, физиотерапевтик усуллар, умумий массаж, игна билан даволаш каби муолажалар кенг қўлланилади.\nАртериал гипертония билан намоён бўлувчи вегетатив бузилишларда бўйин-елка соҳасига 5–10% натрий ёки калий бромид эритмаси, 5% ли магний сулфат эритмаси ҳамда новокаин, анаприлин, панангин ва никотин кислотаси электрофорез йўли билан юборилиши мумкин. Дориларни электрофорез йўли билан юбориш, айниқса, ипохондрия билан намоён бўлувчи ВДС да жуда фойдали. Чунки бундай беморлар турли хил даволаш усулларини ёқтиришади. Бу мақсадда плацеботерапия усули ҳам кенг қўлланилади.\nАртериал гипотонияда бўйин-елка соҳасига кофеин электрофорези қилинади. Бу соҳага электростимуляция ва дорсанвал муолажаларини ўтказиш яхши самара беради. Радонли, йод-бромли, олтингугуртли, азотли, карбонат ангидридли ванналар вегетатив бузилишлар ва вегетатив оғриқларни коррекция қилишда самарали воситалардир. Маҳаллий оғриқлар билан намоён бўлувчи вегетатив бузилишларда электро- ва магнитотерапия, парафин ва балчиқ аппликациялари фойдали ҳисобланади. Вегетатив бузилишларнинг ҳар қандай турида сиҳатгоҳларда дам олиш ва мўътадил иқлимга эга давлатларга сайр қилиб туриш ҳам фойдадан холи эмас.\nҚўшилган: 15:49 / 18-04-2021 Ўқилди: 46


Россия матбуоти Каримовнинг Москва ташрифи ҳаӄида\nФарангис Саид Ўзбекистон Президенти Ислом Каримовнинг 15-16 апрел кунларидаги Москва ташрифи ҳаӄида Россия газеталари орасида биринчи бўлиб “Независимая газета” ёзди.\nМухбир Виктория Панфилова ўзининг “Ўзбекона паритет” сарлавҳаси остида сешанба куни эълон ӄилинган маӄоласида икки томонлама муносабатларга баҳо беришга ҳаракат ӄилар экан, жумладан шундай деб ёзади:\n“Ахир Тошкент ва Вашингтон муносабатларидаги кўтаринкилик аллаӄачон ўтиб кетди. Ислом Каримовнинг ушбу ташрифи ўтган йил Самарӄандда Владимир Путин бошлаб берган диалогнинг давоми бўлиши керак”.\nАйни ваӄтда муаллиф ташриф давомида икки томонлама иӄтисодий алоӄалар муҳокама ӄилиниши ва, хусусан, ўзбек пахтасининг Россияга экспорти масаласи кўтарилишини башорат ӄилади.\n“Шу кунгача тарафлар бу масалада келиша олмаганлар. Чунки россияликлар пахта эвазига валюта тўлашга ҳар доим ҳам рози бўлавермайди. Каримов эса, “ӄанча тўлай олсангиз, биз сизга шунча пахта сотамиз, лекин бизга фаӄат валюта керак. Доллар эвазига биз ўзимиз учун керакли товарлар сотиб оламиз. Бундай прагматик ёндашув, Ислом Каримовнинг Москва ташрифи иккала тараф учун фойдали ва самарали бўлишига умид ӄилиш учун асосдир” - дейди НГ мухбири.\n“Российская газета”нинг 15 апрел сонидаги маӄола “Ғарб молиячи ва сиёсатчиларининг насиҳатларидан тўйган Ўзбекистон Россия таянчини изламоӄда”, деб номланади. Маӄола муаллифининг ёзишича:\n“Ислом Каримов Путиннинг инаугурациясини кутиб ўтирмай, Москвага боришга ӄарор ӄилди. Икки томонлама муносабатлар шу ӄадар катта суръатлар билан ривожланаяпти-ки, учрашувни кечга ӄолдиришнинг ҳеч имкони йўӄдек кўринди”.\nАксарият россиялик журналистлар фикрича, ўтган йил август ойида Президент Путиннинг Самарӄандда Каримов билан учрашуви икки давлат ўртасидаги муносабатларда бурилиш нуӄтасини ясаган.\nАвгуст ташрифигача “Москва серӄуёш Ўзбекистон ўзини ӄизиӄтирмаётганини намойиш ӄилишга ҳаракат ӄилиб келди, расмий Тошкент эса империя марказидан атайин узоӄлашишга уринди”, деб ёзади Российская газета ўзининг 15 апрел кунги сонида. Аммо, дея давом этади маӄола муаллифи,\n“Ғарб молиячи ва сиёсатчилари ажратилаётган ҳар бир кредит эвазига демократия, инсон ҳуӄуӄлари ва эркин иӄтисодиёт борасида талаблар ӄўйишади, уй вазифасини беришади. Бундай “дарслардан” бирини куни кеча Европа Тикланиш ва Тараӄӄиёт Банки ўӄитди”.\nАҚШ Давлат Департаменти вакили Ричард Баучер ҳам, газетанинг ёзишича, яӄинда насиҳатомуз тарзда Ўзбекистон ҳукумати аксил-террор урушидан демократик жараёнларни чеклаш маӄсадида фойдаланмаслиги кераклигини таъкидлаган.\nШундай деб ёзар экан, Российская газета, бундан чарчаган Ўзбекистон Россия тараф ўгирилишга ӄарор ӄилди, деб фикр билдиради.\n“Совет давридан буён Тошкент Польша, Чехия, Венгрия, Болгария ва Болтиӄбўйи республикалари билан яхши алоӄаларга эга эди. Аммо ҳозирда бу минтаӄаларда ўзбеклар учун истиӄбол йўӄ. Жанубда ҳам ўзбекларни кутиб ўтирганларни топа олмайсиз. Аксинча, Эрон, Туркия, Покистон, Ҳиндистон ва Хитой ўз товарларини Ўзбекистон бозорларига олиб чиӄишга интилмоӄда. Демак, умид фаӄат Россияга. Россия ҳозирда ҳам Ўзбекистоннинг энг катта савдо шеригидир”.\nШу ўринда Ўзбекистон-Россия муносабатларини акс эттирувчи раӄамлар ҳаӄида икки оғиз сўз.\nРоссиядаги “Новости” ахборот агентлигининг Ўзбекистон Давлат Статистика Қўмитаси маълумотларига таяниб, билдиришича, 2003 йилда икки томонлама савдо-сотиӄ айланмаси 1 миллиард 150 миллион долларни ташкил этган. Бу 2002 йил кўрсаткичидан деярли 26 фоиз кўп, деб таъкидлашмоӄда Ўзбекистон расмийлари. Савдо-сотиӄ салдосига келсак, у Россия фойдасига бўлиб, 230 миллион долларни ташкил этган, яъни Ўзбекистон Россиядан импорт ӄилаётган товарлар экспорт ӄилинаётган товарлардан кўпроӄ.\n“Время Новостей” ва “Российская газета” ҳам 15 апрел кунги сонларида ушбу раӄамларга тўхталади. “РГ”нинг ёзишича, Россия билан Ўзбекистон ўртасидаги савдо-сотиӄ айланмаси Россиянинг Беларус билан савдо-сотиӄ айланмасидан 10 барорбар камроӄ. Ваҳоланки, Ўзбекистон аҳолиси 25 миллион, Беларус аҳолиси эса 10 миллион одамга тенгдир.\nМосква ташрифи давомида Ислом Каримов иӄтисодий алоӄаларни муҳокама ӄилишини Россиянинг ушбу мавзуга бағишлаб, маӄола эълон ӄилган барча газеталари ёзмоӄда.\nИслом Каримовнинг ўзи ҳам Москвага кетишидан олдин Тошкентда журналистлар саволларига жавоб берар экан, икки томонлама иӄтисодий алоӄаларни ӄониӄарсиз, деб баҳолади.


КХДР: Корея ярим ороли ядровий уруш ёқасида - BBC News O'zbek\nImage caption Товушдан тез учувчи B-1B бомбардимончиларини ядро бомбаси билан жиҳозлаш мумкин\nШимолий Корея раҳбариятининг айтишича, икки Америка бомбардимончи учоғи B-1B Lancerнинг Жанубий Корея билан амалиётларда иштирок этиши Корея ярим оролини ядро уруши чегарасига олиб келди. Бу орада АҚШнинг THAAD ракетага қарши мудофаа тизимини ўрнатиш ишлари якунланган, у энди КХДР ракеталарини уриб тушириши мумкин.\n"Ўйланмасдан қилинаётган ҳарбий провокация Корея ярим оролидаги вазиятни ядро уруши ёқасига олиб келмоқда", - дейилади Корея марказий телеграф агентлиги тарқатган хабарда.\nПхенян баёнотида айтилишича, бомбардимончи учоқлар йирик объектларга ядро бомбасини ташлашни машқ қилган бир вақтда, АҚШ Президенти Дональд Трамп "бошқа Америка қирғийлари билан КХДРга огоҳлантирувчи ядровий зарба беришни талаб қилмоқда".\nТрамп олдинроқ Корея ярим оролида вазият ҳар қандай тарзда ривожланиши мумкинлигини айтганди, бироқ у огоҳлантирувчи зарбалар ҳақида гапирмаган.\nСешанба куни Корея ярим оролида Жанубий Корея билан ҳамкорликдаги машғулотларда иштирок этиш учун Американинг икки B-1B Lancer бомбардимончи учоғи пайдо бўлгани маълум бўлди.\nЖанубий Корея Мудофаа вазирлиги бомбардимончи учоқларни жойлаштиришни Шимолий Корея томонидан бўлаётган провакацияларни тийиб туриш ва КХДР томонидан яратилаётган ядровий ва ракета дастурлардан ҳоосил бўлаётган таҳдидга тайёр туриш билан изоҳлаган.\nТовушдан тез учувчи B-1B Lancer бомбардимончи учоқларини ядро бомбаси билан жиҳоҳлаш мумкин.\nАҚШ Ҳарбий-ҳаво кучлари қўмондонлиги бомбардимончи учоқлар Гуам оролидаги Андерсен Америка ҳаво базасидан Жанубий Корея ва Япония ҳарбий-ҳаво кучлари билан биргаликда машғулотлар ўтказиш учун учиб кетганини билдирган.\nМашғулотларда ундан ташқари Жанубий Кореянинг F-35 қирувчи учоқлари ва минтақага яқинда етиб борган "Карл Винсон" авиаташувчиси палубасидаги авиация иштирок этган.\nСешанба куни Жанубий Кореяда АҚШнинг THAAD ракетага қарши мудофаа тизимини ўрнатиш ишлари якунлангани ҳам маълум бўлган. У урушга шай ҳолга келтирилган, исталган вақт КХДР ракеталарини уриб тушириши мумкин.\nАҚШ минтақада ҳарбий ҳозирлигини кучайтираркан, Вашингтон ва Пхенян бир-бирига таҳдид қилишда давом этмоқда. Шунга қарамасдан АҚШ Президенти Доналд Трамп Шимолий Корея раҳбари Ким Чен Ин билан учрашиш унга шараф бўлишини айтган.\n"Агар у билан учрашиш имкони бўлса, мен буни албатта қилган бўлардим. Бу менга шарафдир", - деган у Блумберг агентлиги билан интервьюда.\nКейинчалик Оқ уй матбуот котиби Шон Спайсер Трампнинг сўзларига изоҳ берди. Унга кўра, бундай учрашув имконсиз. Музокаралар фақатгина Шимолий Корея ядровий таҳдиддан воз кечсагина ўтказилиши мумкин.\nЎтган шанба куни Шимолий Корея Пхеняндан шимолроқда баллистик ракеталарнинг навбатдаги синовини амалга оширди. Жанубий Корея синов мувафаққиятли чиқмаганини ва ракеталар КХДР ҳудудида портлаганини айтди.\nСўнгги вақтларда АҚШ, Ғарб давлатлари ва Хитой Тинч океани Осиё минтақасида ҳарбий ҳозирлигини кучайтирмоқда. Шанба куни Япониянинг жанубий-шарқига АҚШ ва Британия кемалари билан ҳарбий манёвлар ўтказиш учун Француз десант кемаси кириб келган.\nЯқинда Япония мудофаа денгиз кучларидаги энг йирик ҳарбий кема Америка таъминот кемасини ҳимоя қилиши маълум бўлди. Бу Япония ҳарбийларининг мамлакатда қуролли кучлар тўғрисидаги қонунчиликка ўзгартириш киритганидан сўнг илк амалиётидир.


Тадқиқот: йирик буюртмачиларнинг камлиги бизнес ривожига ижобий таъсир қилади\n13:20 / 09.04.2016\nЙирик буюртмачилар билан мақсадли ва узоқ муддатли ҳамкорлик иккала томон учун даромад келтиради. Америкалик олимлар шундай хулоса қилишмоқда. Тадқиқот натижалари билан Production and Operations Management сайтида танишиб чиқиш мумкин.\nХаас бизнес мактабининг Панос Пататоукас раҳбарлигидаги олимлар гуруҳининг хулосасига кўра, ушбу ҳолат фирмалар фаолиятига самарали таъсир кўрсатиб, маълумотларни тезкор алмашиш, ишлаб чиқариш ҳамда талабни ўрганишда ёрдам беради.\nОлимлар, АҚШ ишлаб чиқарувчиларининг охирги 30 йиллик давридаги 15 мингдан ортиқ турли ҳисоботларини ўрганиб чиқишган. Унга кўра, мижозлари камроқ бўлган ишлаб чиқарувчилар бошқаларга қараганда кўпроқ муваффақиятларга эришган.\nПататоукаснинг айтишича, мазкур тадқиқот натижалари, фирмалар фаолиятини самарали ташкиллаштириш ва уларни ривожлантириш стратегиялари ишлаб чиқишда ёрдам беради.


“Сўғдиёна” “Нефтчи ” га қарши тайёргарликни бошлади.\n18 апрель, 2017, 21:15\nМаълумки,олий лиганинг 7- турида жамоамиз ўз майдонида “Нефтчи”ни қабул қилади. Жамоа аъзолари “Қизилқум” билан баҳсдан сўнг бугун “Сўғдиёна” қароргоҳида йиғилди ва навбатдаги рақиб “Нефтчи”га қарши тайёргарликни бошлаб юборди, дея клуб матбуот хизмати хабар бермоқда. . Даврон Файзиев бошчилигидаги жамоа икки маҳал машғулот олиб бориб,унда асосан футболчиларнинг жисмоний ҳолатини яхшилашга қаратилган.\nЁшлар лигаси ўйини 21 апрель куни соат 16:00 да “Сўғдиёна” қароргоҳида,асосий таркиб ўйини эса 22 апрель куни соат 18:00 да бўлиб ўтади. Фарғоналиклар билан бўладиган баҳсни ФИФА рефериси Шерзод Қосимов бошқариб боради.


Жиноят-ижроия қонунчилиги истиқболлари\nИИВ Академиясида ўтказилган илмий-амалий анжуман жиноят-ижроия қонунчилиги истиқболларига бағишланди. Унда соҳа вакиллари, малакали экспертлар, юридик таълимга ихтисослашган ўқув муассасалари профессор-ўқитувчилари ва илмий тадқиқотчилари, шунингдек жазони ижро этиш фаолияти бўйича таълим олаётган курсантлар иштирок этди.\nАнжуманни таълим муассасаси бошлиғи Рустам Хатамов очиб, мамлакатимизда амалга оширилаётган кенг кўламли ислоҳотларнинг туб негизида инсон манфаатларини ҳимоя қилиш, фуқароларнинг қонуний ҳуқуқ ва эркинликларини таъминлашдек устувор масала турганини эътироф этди.\n– Халқаро амалиётдан маълумки, жиноят содир этган шахсни жамиятдан ажратиб қўйиш орқали уни тўғри йўлга қайтариб бўлмайди. Шундан келиб чиқиб, мазкур соҳада инсон ҳуқуқларига риоя этишнинг шаффоф ҳамда самарали механизмлари кенг татбиқ этилмоқда. Соҳага оид ҳуқуқий нормалар ва институтлар халқаро стандартлар, илғор хорижий тажрибаларни инобатга олган ҳолда такомиллаштириляпти. Хусусан, миллий қонунчилигимизга киритилаётган ўзгартиришлар, жиноий жазоларнинг либераллаштирилиши, амнистия ва ярашув институтлари, пробация хизматининг ташкил қилингани бу борада муҳим аҳамият касб этмоқда, – деди Р.Хатамов.\nИлмий-амалий анжуманда “Пенитенциар тизимни такомиллаштиришда давлат ва хусусий ҳамкорликнинг ўрни”, “Жиноят-ижроия миллий қонунчилигига халқаро стандартларни имплементация қилиш”, “Ўзбекистон Республикасида жиноят-ижроия қонунчилигини ривожлантириш истиқболлари”, “Жазони ижро этиш тизимида Нельсон Мандела қоидаларини татбиқ этиш”, “Пенитенциар муассасаларда маҳкумлар томонидан содир этиладиган жиноятлар профилактикасининг долзарб масалалари” мавзуларида маърузалар тингланди.\n– Тизимни малакали кадрлар билан таъминлаш ҳам долзарб масалалардан бири саналади. Таълим муассасамизда “жиноий жазоларни ижро этиш фаолияти” ҳамда “хизмат фаолиятини тарбиявий-психологик таъминлаш” мутахассисликлари бўйича олий маълумотли кадрларни тайёрлаш йўлга қўйилган. Курсантларимиз замонавий ёндашувлар, назария ва амалиёт уйғунлигида ташкил этилаётган машғулотлар ёрдамида касбий кўникмаларини ошириб бораяптилар. Бу ҳам тизимда амалга оширилаётган ислоҳотлар самарадорлигини таъминлайди, – деди ИИВ Академияси Жиноят-ижроия кафедраси бошлиғи, полковник А.Шодиев.\nОнлайн тарзда ташкил этилган анжуман иштирокчилари жазони ижро этиш тизимида инсонпарварлик тамойилини кенг қўллаш, соҳага доир илғор илмий-амалий тажрибаларни ўрганиш, озодликдан маҳрум қилиш билан боғлиқ бўлмаган жазоларни ижро этиш бўйича ички ишлар органларининг бошқа давлат органлари ва ташкилотлари, шунингдек жамоат тузилмалари билан ўзаро ҳамкорлигини мустаҳкамлаш, пенитенциар ҳуқуқбузарликлар профилактикасини ташкил этиш билан боғлиқ муаммоларнинг оқилона ечимлари юзасидан фикр алмашиб, долзарб таклиф ҳамда тавсияларни илгари сурдилар.


Ислом Каримов хотирасига эътибор бериш керакми? – UzAnalytics\nИслом Каримов хотирасига эътибор бериш керакми?\nДарз кета бошлаган хотира\nЎзбекистонда, ўлимидан икки йил ўтиб, биринчи Президент Ислом Каримов хотирасига дарз кета бошлагани кузатилади. Марҳум хотирасининг икки йиллиги муносабати билан ёдгорлик очилиши ва бошқа тадбирлар давом этаётгани ҳам бор гап. Аммо шунга қарамасдан, Мирзиёев етакчилигидаги янги ҳокимият турғунлик даври рамзига айланган диктатор хотирасини улуғлашда давом этиш эълон қилинган ислоҳотларга ҳам, уйғониб бораётган жамоатчилик фикрига ҳам зидлигини англаб етаётгандек.\nКаримов хотираси куни арафасида “Оқ сарой”да унинг номидаги кутубхона, бир пайтлар у таълим олган ва ҳозирда унинг номи билан аталаётган Тошкент техника унверситетида барельеф очилиши маросими бўлиб ўтди.\n2 сентябрь Ўзбекистонда расман Ислом Каримов хотираси куни сифатида эълон қилинган, шу муносабат билан президент Шавкат Мирзиёев ўтган йили Тошкент шаҳрида очилган Ислом Каримов номидаги хотира мажмуасига ташриф буюриб, биринчи президентни хотирлади.\nБундан ташқари, Каримов хотирасига бағишлаб Самарқанд ва Қарши шахарларида биринчи президентнинг ҳайкалларига гул қуйиш маросимлари, пойтахтнинг «Навруз» масканида эса хотирлаш тадбири бўлиб ўтди.\nАммо бу тадбирлар Ўзбекистон телевидениесида марҳумни эслашга тақиқ қўйилгани ҳақидаги хабарлар қаршисида шунчаки расмиятчилик бўлиб кўринади. Жамоатчиликда қизғин муҳокама қилинган бу хабар янги ҳокимиятда Каримов хотирасига нисбатан қарашлар ўзгараётганини кўрсатувчи дастлабки ишора эмас.\nМатбуотда президент Мирзиёевга ҳамда ўқилаётган мақолаларда бугунги ўзгаришларни Каримов даври билан қиёслаш ва мислсиз ислоҳотлар ҳақида хулосалар қилиш анча аввал бошланган эди.\nҚолаверса, Мирзиёевнинг ўзи ҳам, халқ орасида анча машҳур бўлиб кетган чиқишларида, собиқ тузумни 37-йиллардаги қатоғонлар даврига ўхшатгани, яратгандан бу кунларни халқ бошига қайтармасликни сўраши Каримов даври ҳақида қандай фикрда эканлигини билдирувчи муждалар эди.\nБу муждани жамоатчилик ҳам, президент атрофидаги сиёсий элита ҳам яхши англади.\nЯнги даврдаги мислсиз ўзгаришлар, эски замонда буни ҳатто тасавур ҳам қилиш қийинлиги ҳақида матбуотдаги чиқишларнинг бирортасида Каримов ўша даврнинг муқобилсиз раҳбари бўлиб келгани эсланмайди.\nЯратган тузумидан фарқли, Каримов ҳақидаги хотиралар буюк сиёсатчи, мустақил давлат асосчиси каби тарифлардан иборат, шу маънода шоир ва сенатор Иқбол Мирзонинг Каримов даврини “қора туш”га қиёслаши жамоатчиликни ҳайратда қолдирди, дейиш мумкин.\n“Агар шоир ўтган йилларни қора туш кўраётган даврларга қиёслаган бўлса, олган мукофотларини қайтариши керакмасми? Буёғи унинг виждонига ҳавола”, дейилади Қалампир.уз наширидаги мақолада.\nЖамоатчилик ғазабига асосан кеча Каримовни улуғлаб шеърлар ёзган шоирнинг бугун марҳум етакчилик қилган даврни фош этишга чоғлангани, бу орада навбатдаги юртбошига мадҳ ўқишни ҳам унутмаётгани сабаб бўлди.\nТаъкидлаш жоиз, Иқбол Мирзони мунозара қўзғатган бу мақоласида ҳам Каримов шахси, қора тушга қиёсланган эски даврдан фарқли, дахлсиз қолдирилган. Сенаторнинг мақоласи жамоатчиликда Каримов даврига, унинг хотирасига нисбатан мавжуд муносабатни пайпаслаб кўриш учун ёзилгандек таассурот уйғотади.\nБу мунозаралардан қатъий назар, Каримов шахсига танқидий қараш ўзбек матбуотидаги табу, уни бузиш шахсан Мирзиёев изнига боғлиқ, буни матбуот ҳам, эски замондаги қора тушлар ҳақида гапираётган сиёсий элита ҳам яхши билади.\nҲозирча марҳум президент шахси ҳақида фақат илиқ хотираларга ёки таъбир жоиз бўлса сукут сақлашга рухсат берилган, Каримов даври ҳақиқатларини ошкор қилиш учун ҳали эрта, ҳар ҳолда Мирзиёевнинг вақти келганда жамоатчиликка ҳаммасини очиқ айтишга ваъда беришидан шундай хулоса чиқариш мумкин.\nТурғунлик даври сифатида баҳоланган Каримов бошқарувини 13 йили бевосита Мирзиёев Бош вазирлиги остида кечгани инобатга олинса, Каримов ҳақидаги президент ҳақиқатларини узоқ кутилиши эҳтимоли йўқ эмас. Жамият қанчалик бу ҳақиқатни эшитишга тайёр эканлиги аниқ эмас.\nАлбатта, Шавкат Мирзиёев ҳокимиятга келар экан Каримов ўлимидан саросимада турган жамият учун кутилган баёнотлар қилди, ҳар жабҳада Каримов сиёсатини давом эттиришга ваъда берди, биринчи президент хотирасини абадийлаштиришга доир қарорини эълон қилди. Ислом Каримовнинг 80 йиллиги ҳукумат миқёсида кутиб олинди.\nАммо Каримовсиз ўтган икки йил унинг ўлимидан тушкинликка тушган жамиятга кутилмаган уйғониш, эркинлик шабадасини тақдим этди. Бу нисбий эркинлик Каримовга муқобил лидер тасаввуридан маҳрум қилинган миллионлаб ўзбекистонликларга фуқаролик қадр-қиммати тушунчаларини қайтармоқда, оддий одамларда йиллар давомида топталган ҳуқуқлар тикланишига ишонч кучайган.\nЖамоатчиликда уйғониш тўлқини давом этар экан, бу умидланиш қаршисида Каримов хотирасига эҳтиром кўрсатишда давом этиш янги ҳокимият учун ҳам, Каримов сиёсатини давом эттиришга қасам ичган президетни Мирзиёев учун ҳам қийин бўлади. Бу манзарада Каримовнинг беваси Татьяна Каримова ва кенжа қизи Лола Каримова томонидан тузилган Ислом Каримов жамғармаси фаолияти биринчи президент хотирасини тарғиб қилиб келаётган ягона манбаа сифатида кўринади.\nЖамоатчиликда Ислом Каримов шахсига қизиқиш маълум муддат шу фонд томонидан эълон қилинган тарихий суратлар, Каримов шахсий ҳаётига тааллуқли, аввал жамоатчиликка номаълум бўлган тафсилотларнинг очиқланиши эвазига ҳам ушлаб турилди. Татьяна Каримова Ислом Каримов билан биринчи учрашуви, муҳаббат тарихига боғлиқ хотираларини, оилавий архивдаги суратларини эълон қилди, Каримовнинг шахсий шифокори Вячеслав Аваков, узоқ йиллар тансоқчиси бўлган Саъдулло Муҳаммадқуловлар билан суҳбатлар уюштирилди.\nЖамғарманинг асосий юритувчиси Лола Каримова, ва унинг онаси Татьяна Каримоваларнинг ёндашуви билан қилинаётган ҳатти харакатлар, Ислом Каримовнинг хотирасини сақлаш ва абадийлаштиришнинг ягона манбаи эканлиги маълум бўлиб қолди.\nЯнги президент Шавкат Мирзиёев эса Ислом Каримовнинг хотираси билан нима қилишни кўп уйламасдан, эҳтимол ўз тарихини яратиш билан шуғулланади, бу каби ҳолат қўшни мамлакатдаги Туркманбошининг мероси йўқ бўлганлигидан кўриш мумкин.


21.01.2020 19:49 0 1412\nДавос форуми Бетховеннинг «Қувонч мадҳи» — Европа иттифоқи мадҳияси билан очилди.\nУрсула фон дер Ляйен. Фото: «Euronews»\nОчилиш маросимида сўзга чиққан Еврокомиссия раҳбари Урсула фон дер Ляйен бугун янги капитализм акциядорларнинг даромад олишига хизмат қилиши эмас, балки бефарқ бўлмаган инсонларга таяниши, оддий ишчилар турмуши ва жамиятни фаровонлаштириши зарурлиги тўғрисида гапирди.\n«Давос — бошқа вазиятларда бир стол атрофига ўтирмайдиган лидерлар учрашадиган жой. Давос — низолар ҳал этиладиган, янги бизнес ғоялар туғиладиган, барча баҳс-мунозаралар ечимини топадиган жой».\nФорум қатнашчиларидан бири, «Explain the markets» компанияси бошқарувчи директори Гай Шоун амалдаги форум кун тартибига қуйидагича баҳо берди: «Табиатни асровчиларнинг қарашлари Жаҳон иқтисодий форумида муҳокама қилинадиган мавзуларга ҳозирча терс. Гарчи Грета Тунбергга сўз берилса-да, гарчи экологлар ва нефтчилар муросага келиши эҳтимоли юқори бўлса-да, барибир асосий мавзу нефть қазиб олиш соҳасига сармоялар киритишга бағишланади».\nЭко-фаоллар ҳам Давосни соғинишган. Фото: «Euronews»\nТашкилотчилар 50 дан зиёд давлат арбоблари Давос-2020 га келиши ҳақида маълум қилишган. Хусусан, АҚШ президенти ва Германия канцлери.\nДональд Трамп Давосга етиб келди. Фото: «Euronews»\nЖИФ ташкилотчиси Клаус Шваб таъкидлашича, бу галги форум бош мавзуси иқтисодий тараққиёт суръатлари тезлашаётган даврда табиатни асровчи технологиялардан фойдаланишга бағишланади.\nДавос жаҳон иқтисодий форуми\nДавосда ўтадиган Бутунжаҳон иқтисодий форуми бош мавзуси маълум қилинди


Тўртинчи секторда иш қандай? » "Kattaqo'rgon haqiqati" газетаси\nXarita: Демонстрационный сайт » Долзарб мавзу » Тўртинчи секторда иш қандай?\nТўртинчи секторда иш қандай?\n18 май, 2019 0 293\nЎзбекистон Республикаси Президентининг 2017 йил 8 августдаги "Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида"ги қарорига кўра ҳокимликларнинг жойларда ишни ташкил этишнинг мутлақо янги тизими - секторлар фаолияти йўлга қўйилди.\nУй-жой коммунал ва йўл хўжалиги, энергия, сув ва иссиқлик таъминоти, транспорт қатнови, архитектура, арзон уй-жойлар қуриш, ҳудудларни ободонлаштириш ва кўкаламзорлаштириш, намунавий маҳалла ва хусусий уй-жой мулкдорлари ширкатларини шакллантириш соҳасидаги муаммоларни аниқлаш ҳамда ҳал этиш бўйича аниқ мақсадга қаратилган тадбирларни ўтказиш, ижтимоий муҳофазанинг манзиллилиги, истеъмол бозорида нархларнинг барқарорлиги, ижтимоий соҳа объектлари, энг аввало, соғлиқни сақлаш, таълим ва бошқа муассасаларнинг самарали фаолият кўрсатишини таъминлаш бўйича таъсирчан чора-тадбирларни амалга ошириш каби масалалар сектор раҳбарларининг доимий назоратида бўлиши белгилаб берилди.\nТуман давлат солиқ инспекцияси бошчилик қиладиган 4-сектор ҳудуди умумий майдони 4014,5 гектардан иборат бўлиб, унинг таркибига 13 та маҳалла фуқаролар йиғинлари киради. Ҳудудда 9 145 та хонадонда 51 минг 800 дан зиёд аҳоли истиқомат қилади. 5 та мактабгача таълим муассасаси, 27 та умумтаълим мактаби, 11 та соғлиқни сақлаш объектлари ва 3 та касб-ҳунар коллежлари ҳам айнан шу ҳудудда фаолият олиб боради.\n- Сектор иш фаолиятини маҳаллаларда уйма уй юриш ва аҳоли билан суҳбатлашиш йўли билан вазиятни комплекс ўрганишдан бошладик, - дейди сектор раҳбари Акбарали Қулмирзаев. - Натижада ҳудуддаги ҳақиқий ҳолатни аниқлаш имконияти яратилди. Шунга асосан аниқланган камчилик ва муаммоларни бартараф этиш мақсадида зарурий чора-тадбирлар кўрилиб, яқин, ўрта ва узоқ муддатли "Йўл хариталари" ишлаб чиқилди. Маҳаллий шароитда ҳал қилиниши мумкин бўлган муаммолар аниқлаб олинди. Маълум миқдорда моддий маблағ ва вақт талаб қилинадиган муаммолар ажратиб олиниб, туман штабига маълумот берилди. Бугунгача сектор ҳудудида турли жойларда 5 марта сайёр қабуллар ўтказилди. Фуқароар билан учрашувлар давомида 50 дан ортиқ турли мурожаатлар келиб тушди. Улардан 15 дан ортиғи жойида ҳал этилди. Қолган мурожаатларнинг ечимини топиш бўйича ўрганиш ва бартараф этиш ишлари давом этмоқда.\nҲудудда оилавий тадбиркорликни ривожлантириш бўйича тегишли ишлар амалга оширилаётган бўлсада, бу борада ишлар анча суст ташкил қилинган. Гарчи бугунгача ушбу йўналишда 50 дан ортиқ фуқароларга банк кредит маблағини жалб қилиш бўйича тегишли тавсиялар берилган бўлсада, улардан 26 тасигина умумий қиймати 500 миллион сўмдан кўпроқ кредит маблағи олишга эришган, холос.\nҲудудда аҳолини ижтимоий қўллаб-қувватлаш, уларга ҳар томонлама кўмак бериш, кам таъминланган, иқтисодий ночор оилалар ҳолидан хабар олиш ишларини жадал ривожлантириш талаб қилинади. Ҳудуд инфратузилмасини яхшилаш, табиий газ, электр энергияси таъминотидаги узилишларни бартараф этиш, аҳолини тоза ичимлик суви билан таъминлаш бўйича қатор ишларни амалга ошириш талаб қилинади. Ҳудуддаги асосий ва ички йўллар ҳам таъмирталаб аҳволга келиб қолган. Ҳозирда сектор раҳбарияти тегишли ташкилотлар ёрдамида бу муаммоларни бартарф этиш устида иш олиб бормоқда. Жумладан, ҳозирда Жизмонсой маҳалласи ҳудудидан ўтувчи йўл таъмирланмоқда.\nСекторнинг тўлақонли фаолият олиб боришини таъминлаш мақсадида, унга тегишли бино ажратиб берилди. Ҳозирга келиб бу бино замонавий дизайн асосида тўлиқ таъмирдан чиқарилди ҳамда барча керакли инвентар ва оргтехникалар билан таъминланди. Секторда унинг бошлиғи ва котибидан ташқари тегишли ташкилотлар кесимидаги 23 та ходим бириктирилган бўлиб, улар доимий фаолият олиб бормоқда. Уларга ҳудудни ҳар томонлама ривожлантиришдек жиддий талаб қўйилмоқда.\nЎйлаймизки, ушбу сектор вакиллари зиммаларига юкланган масъулиятли вазифаларни бажаришга бор куч ва билимини сафарбар этадилар.


Жаноҳ ут-толиб | Ислом Нури\n12609 марта кўрилган\nҲурматли ўқувчим! Илм чўққиларига парвоз этишинг учун толмас қанот бўлсин деган тилак билан бу дарсликка “Жаноҳ ут-толиб” (Толибнинг қаноти) деб ном қўйдим. Арабча ёки форсча ёзилган “Муъзий”, “Занжоний”, “Шофия”, “Мароҳ ул-арвоҳ”, “Тафсили акмалий” ва “Бидон” каби қийин дарсликларни аввал иборатини тўғри ўқиш ва таркибини аниқлаш меҳнати ва кейин таржима қилиш машаққатидан сени озод қилдим. Лекин, бу деган сўз шу дарсликни бир кўриб чиқсанг ўзи кифоя деган маънода эмас. Ҳали сенинг олдингда икки зўр довон - ҳар бир таъриф ва қоидаларни тушуниб, зеҳнингда тўла тасаввур ҳосил қилиш, ёдда сақлаш ва ниҳоят ўз ўрнида татбиқ эта билиш оғирлиги турибди. Оллоҳ сенга ғайрат ва сабот берсин!\nУшбу сарф фанида ёзилган мўъжаз дарслик ўз ичига олган ўттиз дарснинг аксари уч қисмдан иборат бўлиб, биринчи асосий қисми сарф фанига янги қадам қўйган мубтадийларга мўлжалланган. Араб тили бошланғич дарсликларидан “Мабдаъул қироат” китоби 2-жузъининг ярмига қадар ушбу “Жаноҳ ут-толиб” дарслигининг асосий қисми қўшиб ўқитилади, қолган ярмига эса наҳв фанидан “Нажоҳ ут-толиб” дарслигининг асосий қисми қўшилади. “Жаноҳ ут-толиб” дарсларининг иккинчи қисми - қўшимча дарслар “Мабдаъул қироат” 3-жузъи ярмигача ва қолган ярмига “Нажоҳ ут-толиб”нинг қўшимча дарслари қўшиб ўқитилиши керак.\n01. Калима ва вазн ›


Маҳалла раиси сайлови адолатли ва шаффоф ўтказилади - zarnews.uz\nМаҳалла раиси сайлови адолатли ва шаффоф ўтказилади\nСамарқанд шаҳридаги Ёшлар марказида халқ депутатлари шаҳар, туман кенгашларининг фуқаролар йиғинлари раислари (оқсоқоллари) сайловини ташкил этиш ҳамда ўтказишга кўмаклашувчи комиссиялари раислари ва аъзолари учун ўқув-семинар ташкил этилди.\nОлий Мажлис Сенати аъзоси, вилоят кўмаклашувчи комиссияси раиси Н.Раббимова, Олий Мажлис Сенатининг ташкилий-назорат бўлими мудири ўринбосари А.Бобоев сайлов жараёнида комиссия ва ишчи гуруҳлар эътибор қаратиши лозим бўлган масалалар ҳақида сўз юритди.\n- Маҳалла раислари сайлови жараёнларининг адолатли ва шаффоф бўлиши ишчи гуруҳига боғлиқ, - дейди А.Бобоев. - Олдингилардан фарқли ўлароқ, бу йилги сайловда тузиладиган ишчи гуруҳи 3 йил мобайнида маҳалла фуқаролар йиғини билан ҳамкорликда доимий иш олиб боради. Сайловчиларнинг талаби қониқтирилиши устидан назорат ўрнатади. Шунингдек, янгилик сифатида сайловда қатнашадиган вакилларга ҳам алоҳида талаблар қўйилган. Яна бир афзаллиги, энди овозлар яширин тарзда берилади ва очиқ ҳолатда сайловчилар олдида номзодлар тўплаган овозлар саналади. Бундан ташқари, сайлов бюллетенида кўрсатилган номзодларнинг расми жойлаштирилади.\nЎқув-семинар давомида иштирокчиларни қизиқтирган саволларга батафсил жавоб берилди.Худди шундай ҳудудий ўқув-семинар Каттақўрғон шаҳрида ҳам ўтказилди.\nТеглар: маҳалла сайлов\nЎзбекистон сайлов қонунчилигида жиддий ўзгаришлар бўлиши кутилмоқда\n«Маҳалла» хайрия жамоат фонди ва “Саховат ва кўмак” жамғармасига келиб тушган 109 миллиондан ортиқ хайрия маблағлари талон-торож қилингани аниқланди\nБлогер фаолиятига қаршилик кўрсатилди\n100 миллион сўм қайси маҳаллага насиб этади?\nСамарқанддаги сайлов жараёнини 67 нафар мухбир ва блогерлар ёритиб боради


18 январ 2018, Тошкент вақти: 02:49\nАëл ўзини Поп тумани Чодак қишлоғидан оқиб ўтувчи мана шу сойга ташлаган.\nНаманган вилояти Поп тумани Чодак қишлоғида яшаб келган 50 яшар аёл сел келаётган сойга ўзини ташлаб жонига қасд қилди. Воқеа тафсилотларидан хабардор манбаларга кўра, ёлғиз ўғли Россияга ишга кетган бу аёл келини билан чиқишмай¸ қаттиқ депрессияга тушган.\nПоп тумани Чодак қишлоғида яшаган 50 яшар Дилбар Рустамова 12 май куни тонг саҳарда ўзини сел келаётган сойга ташлади.\nБу ҳақда Озодликка хабар берган поплик манбага кўра, аёлнинг ўз жонига қасд қилишига келини билан жанжали сабаб бўлган бўлиши мумкин:\n“Дилбар опа тонг саҳар соат тўртларда ўзини сойга отган. Опа ўзи бева аёл бўлиб, Ислом исмли ёлғиз ўғли Россияда меҳнат муҳожирлигида бўлган. Одамларнинг айтишларича, келини билан жуда кўп жанжал қилган ва қўни-қўшнилар аксарият кунларда уни тушкун ҳолатда кўришган экан. Энди унинг ўз жонига қасд қилишига келини билан бўлган жанжаллар сабаб бўлганми ёки у руҳий депрессияга тушганми, буни ёлғиз Худо билади. Опанинг мурдаси сойнинг дамбасига бориб, илиниб қопти. Ўша ердан чиқариб олишди”, дейди манба.\nПоп туман ҳокимиятида ишлайдиган Озодлик манбаси шундай воқеа бўлганини тасдиқлади:\n“Ўғлига хабар берилипти, йўлга чиққан эмиш. Опанинг нима сабабдан ўзини сойга ташлагани аниқ сабаблари ҳозирча маълум эмас. Воқеани туман прокуратураси ўрганаяпти”, деди мулозим.\nСўнгги пайтда ўз жонига қасд қилаëтганлар сони Ўзбекистон¸ қолаверса қўшни давлатларда кўпайиб бормоқда.\nЎзбекистондаги “Эзгулик” инсон ҳуқуқлари ташкилотига кўра, Самарқанд шаҳри, Ургут, Булунғур, Каттақўргон туманларида шу йилнинг биринчи чорагида ўз жонига қасд қилиш билан боғлиқ 60дан ортиқ ҳолат қайд этилган.\nЎтган йилнинг июль ойида Душанбе шаҳрида эри “уч талоқ” қилган аёл уч боласи билан ўзини дарёга ташлаган, одамлар аёлни қутқариб қолишга муваффақ бўлган, лекин унинг уч фарзанди чўкиб, нобуд бўлган эди.\nЖорий йилнинг бошида яна бир тожикистонлик аёл икки фарзанди билан ўзини Вахш дарёсига ғарқ қилган эди.


“КамАЗ”га янги кабина ўрнатилади » Скачать музыку бесплатно новинки музыки 2016-2017\n“КамАЗ”га янги кабина ўрнатилади\nКомментариев: 0 Просмотров: 442 Дата: 12-03-2016, 15:11 КамАЗ компанияси ва Daimler ҳамкорликда кабина ишлаб чиқарувчи завод қуришни бошлади. КамАЗ Liebherr компанияси кўмагида 6 цилиндрли янги дизель моторлар ишлаб чиқаришни бошлаган. Двигателлар Евро-5 ва Евро-6 экологик меъёрларига тўғри келади. Двигатель турига қараб қуввати 380, 400, 450, 500 ва 550 от кучига тенг (айлантириш моменти 1700дан 2540 Н•мгача). Аммо “Махсус техника ва тижорий транспорт” нашрининг хабарига кўра, янги двигателлар КамАЗ кабинаси остига ўрнашмайди. Шунинг учун янги кабина ишлаб чиқаришмоқчи. Эслатиб ўтамиз: расмда келтирилган Mercedes Actros авлоди “2012 йилнинг халқаро юк автомобили” (International Truck of the Year 2012) унвони соҳиби бўлган. Ҳакамлар кабинанинг баландлигини ва қулай каравотларини эътироф этган. - деб хабар бермоқда Carzone.uz нашри.


"35-40 миллион сўмлик камомад ҳисобчини суицидга етаклаган"\nОзодлик манбаси йўллаган хабарга кўра, 2 март куни Сурхондарё вилояти Денов тумани ҳокимлиги идорасида ҳисобчи Хўжақулов ўзини чавақлаб ташлаган.\nОзодлик мухбирининг Денов тумани Марказий шифохонасидан аниқлашича, 51 яшар Хўжақулов кўкрагининг чап қисми, қорин бўшлиғи, бўйин қисми ва танасининг яна бир неча қисмига ўткир тиғли пичоқ билан бир неча чуқур жароҳат етказган.\nАйни пайтда ҳокимият мулозимининг кома ҳолатида реанимация бўлимида қолаётгани айтилмоқда.\nБу ҳодисани тасдиқлаган Сурхондарё вилоят ҳокимлиги ходими бу борада қўшимча маълумот беришни истамади.\nАммо, Денов тумани ҳокимлигига яқин манбаларнинг аноним тарзда айтишича, 19 йилдан бери ҳокимлик ҳисоб-китоб бўлимини бошқарган мулозимга нисбатан Денов тумани прокуратураси томонидан жиноий иш очилган эди.\nУнга нисбатан Ўзбекистон Республикаси ЖКнинг 167-моддаси (Растарата ва талон-тарожлик йўли билан ўзгаларнинг мулкини ўзлаштириш) билан жиноий иш қўзғатилган эди.\nНорасмий маълумотларга кўра, бош ҳисобчи фаолияти даврида давлатнинг 35-40 миллион сўмлик мол-мулкини талон-тарож қилганликда гумон қилинмоқда.\nБу ҳодисани ўрганган журналист Абдураҳмон Ташановга кўра, ҳисобчининг ана шу жавобгарликдан қочиш учун жонига қасд қилгани айтилмоқда.\n- Жуда асабий, ўткир депрессия ҳолатида ўз танасининг бир неча жойига пичоқ урган, чуқур ҳаяжон ичида ўз жонига қасд қилган, деган версия илгари сурилаяпти. Бу версияда жон бор. Чунки, мен у кишининг яқинларидан олган маълумотлар буни тасдиқлайди, деди журналист.\nИИВ ходимлари орасида депрессияга қарши тренинг ўтказди\nКейинги пайтларда Ўзбекистондаги ҳокимликлар, ҳуқуқ-тартибот идораларининг ўз жонига қасд қилаётган мулозимлари сони ортаётгани кузатилмоқда.\nАйниқса, ҳуқуқ-тартибот идоралари ходимлари иш жойида ўзини отиб ташлагани ёки ўзини осганига оид маълумотлар кўпаймоқда.\nРасмий хабарларга кўра, Ўзбекистон Ички ишлар вазирлиги бундай ҳолатларнинг ҳисобини олган ва унга қарши чора-тадбирларни бошлаган.\nАна шундай тадбирлардан бирини тилга олган журналист Абдураҳмон Ташановга кўра, ходимларнинг бу қилмишлари сабаби тушкунлик ва муттасил чарчоқдан қидирилмоқда.\n- Бухорода яқинда Ички ишлар вазирлиги махсус тренинг ўтказган эди. Шахсий таркибни руҳий-психологик жиҳатдан қўллаб-қувватлаш нуқтаи-назаридан. Яъни, ҳуқуқ-тартибот идоралари, маҳаллий давлат идоралари ходимларида чуқур депрессия ҳолатлари бор. Чунки, иш оғир, айниқса, пахта теримига ўхшаш кампаниялар вақтида бу ходимлар бир неча кунлаб ухламайди, дейди журналист.\nБундан ташқари, маҳаллий давлат ва ҳуқуқ-тартибот идоралари зиммасига юкланаётган ҳамда бир чорак ўтар-ўтмас натижаси талаб қилинаётган айрим вазифаларни бажаришнинг имконсизлиги ҳам муаммонинг сабаби сифатида тилга олинмоқда.\nБошқа тафсилотларни Абдураҳмон Ташанов билан қурган суҳбатимизда эшитишингиз мумкин.\nЖонига қасд қилган давлат ходимлари сони ортмоқда\nШу йилнинг 5 февралида Тошкентнинг Чилонзор тумани ички ишлар бўлимининг капитани, 29 ёш Сарвар Ҳамидов иш жойида, табел тўппончасидан ўзини отгани хабар қилинган эди.\nУндан сал олдин, 29 январ куни Сирдарё вилоятининг Сардоба тумани Шароф Рашидов жамоа хўжалигида яшовчи 26 яшар милиция ходими Комилжон Қаюмов ўзини осиб ўлдирган эди.\nБундан ташқари, Жиззах вилояти Зомин туманида 42 яшар милиция полковниги Тўлқин Довурбоев ўз укаларини отиб ўлдирганликда айбланган эди. Тергов хулосаларига кўра, унинг ҳалок бўлган укаларидан бири Дилшод Довурбоев Зомин тумани Ички ишлар бўлими ходими бўлган.


Яқинда маҳалламизда йўл-транспорт ҳодисаси юз берди, унинг натижасида енгил машина икки тарафлама ҳаракатли йўлдан чопиб ўтаётган Аброр Д. исмли йигитни туртиб юборди. Бироқ шофёрга бунинг учун ҳеч нарса бўлмади, айтишларича, ЙТҲ жойига келган йўл ҳаракати хавфсизлиги ходимлари вазиятни ўрганиб, ҳодисада ҳайдовчи эмас, Аброрнинг ўзи айбдор деган хулосага келишган, бунинг устига у гўё йўлни белгиланган жойдан (пиёдаларнинг ўтиш жойидан) кесиб ўтмаган, етиб келган «тез ёрдам» шифокорлари ҳам унинг енгил даражада маст эканлигини аниқлашган. Қандай ҳолатларда автомобиль ҳайдовчиси пиёдани туртиб кетганлиги учун жавобгар бўлмаслигини тушунтириб берсангиз.\nД.Қобулова, Б.Насимов ва\n«Оқтепа» маҳалласининг бошқа фуқаролари.\n– Жиноят кодексининг (ЖК) 266-моддасига кўра транспорт воситасини бошқарувчи шахс томонидан транспорт воситалари ҳаракати ёки улардан фойдаланиш хавфсизлиги қоидаларини бузиш баданга ўртача оғир ёки оғир шикаст етказилишига сабаб бўлса, энг кам ойлик иш ҳақининг 50 бараваригача миқдорда жарима ёки 3 йилгача ахлоқ тузатиш ишлари билан жазоланади. Бироқ ЙТҲнинг аниқ далили бўйича мазкур моддага биноан ҳайдовчи ҳаракат хавфсизлиги ёки транспорт воситасидан фойдаланиш қоидаларини бузган тақдирдагина жиноят ишини қўзғатиш мумкинлигига эътибор қаратамиз. Агар ҳайдовчи кўрсатилган қоидаларни бузмаган бўлса, уни жиноий жавобгарликка тортиб бўлмайди, чунки унинг қилмишида жиноят таркиби аломатлари бўлмайди.\nКўргазма учун транспорт воситаси ҳайдовчисининг манфаатларини ҳимоя қилиш билан боғлиқ реал адвокатлик амалиётидан мисол келтирамиз.\nФуқаро Р. йўл устида туриб, дўсти билан суҳбатлашаётган эди. Шу вақт унинг мобил телефони жиринглаб қолди. Қўнғироққа тезроқ жавоб беришга ҳаракат қилиб, фуқаро Р. телефонни чўнтагидан олди, бироқ телефон унинг қўлидан чиқиб кетиб, йўлнинг машина юрадиган қисмига учиб тушди. Ён атрофига қарамасдан Р. йўл устига чиқди ва уни фуқаро С. бошқараётган «Матиз» автомобили туртиб кетди. Фуқаро С.нинг кўрсатувига кўра автомашина соатига 20–25 км тезлик билан ҳаракат қилаётганда тўсатдан автомобилнинг олдидан йўлнинг машина юрадиган қисмига бир киши югуриб чиққан ва тормозни босишга улгурмаган, бунинг натижасида пиёда тан жароҳати олган. Суд автотехник экспертизасининг хулосасига кўра «Матиз» ҳайдовчиси С.да ЙТҲнинг олдини олиш имконияти бўлмаган. Бундан ташқари, фуқаро С., гарчи мазкур ҳолда айбдор бўлмаса-да, ихтиёрий равишда ўз хоҳиши билан пиёдага етказилган моддий ва маънавий зарарни тўлаган. Далиллар ва иш бўйича тўпланган ҳужжатларни, мазкур ЙТҲ бўйича экспертиза хулосасини эътиборга олиб ва жиноят таркиби аломатларининг йўқлиги сабабли мазкур ҳолда фуқаро С.га нисбатан ЖКнинг 266-моддасига асосан жиноят ишини қўзғатиш рад этилди.